text:
का अनंत जिन्दगी मिले हे?
प्रश्न: का अनंत जिन्दगी मिले हे?
उत्तर: बाईबल अनन्त जिन्दगी के तरफ़ एक साफ़ साफ़ डहर ल बतावत हे | सबले पहला हमन ल जान डारे बर हे कि हमन के परमेश्वर के उल्टा पाप करे हावन ; एकरे खातिर कि सबों जन पाप करीन हे आऊ परमेश्वर के सम्मान ले दूर हो गेहे ”रोमियों ३:२३)| हमन सबों ऐसन बुता कराथन जेकर ले परमेश्वर हर नाखुश कराथन,जेकर हमन सजा ल पाए के लायक बनाथन | आऊ हमर जम्मों पाप के खातिर एक सनातन परमेश्वर उल्टा म हावन, एकरे खातिर एक अनंतकाल के सजा भोगना काफी हावे| पाप के भूती हतो मृतु हे, पर परमेश्वर वरदान हमर येशु परभू म अनंत जिन्दगी हे (रोमियों ६:२३)|
परन्तु फिर भी,यीशु मसीह, जेकर म पाप नइये रहीसे, १ पतरस (२:२२) परमेश्वर के अनंत बेटा हर एक मनखे बनिस (यूहन्ना १:१;१४) आऊ हमर दाम चुकाए खातिर मर गिस| “परमेश्वर हमन बर अपन परेम के भलाई ल बताये बर परगट करत हे, कि जबले हमन पापी रहेन तभे मसीह हमर सेतिर मरगिस” (रोमियों ५:८)| यीशु मसीह हर क्रूस म मरीस (यूहन्ना १९:३१-४२), ओकर सजा ल उठाये के योग्य हमन रहेन (२ कुरिन्थियों ५:२१)| तीसरा दिन बाद ओहर मरोइयाँ म से(१कुरिन्थियो १५:१-४) पाप आऊ मृतु के ऊपर म अपन विजय ल परमान करे बर जी उठीस | “जैसने यीशु मसीह के मरोइया ले में से जी उठे के द्वारा, ओकर बरका परेम ले हमन जिन्दा आश के खातिर नवा जनम दिहिस”(१पतरस १:३)|
विशवास के द्वारा हमन मसीह नता म अपन मन ल बदल कर लेना रहिसे कि ओहर कोन हावे, मुक्ति क खातिर ओहर का का करीस आऊ काबर करीस(प्रेरितों के कम ३:१९)| यदि हमन ओकर म अपन विशवास ल राखथन, ओकर क्रूस म हमर पाप के दाम ले चुकाए खातिर मृतु म विशवास करबे तब हमन क्षमा करे जाबों आऊ हमन सरग म अनंत जीवन के प्रतिज्ञा ल पाबों | काबर परमेश्वर ह दुनिया ल परेम रखिस, कि ओहर अपन खुद के एकेठन बेटा ल दे दीस, जेहर ओकर ऊपर म विशवास करही, ओहर ख़त्म नइये होहय, परन्तु अनंत जीवन पाही (३:१६)| यदि तेहर अपन मुहं ले, “यीशु परभू जान” के कबुल करबे आऊ अपन मन ले विशवास करही कि परमेश्वर हर ओला मरे ल जिलाए हे, त तै पक्का मुक्ति पाबे (रोमियों १०:९)|
क्रूस म यीशु अपन बुता ल ख़त्मकर लीस पर विशवास हर केवल अनंत जीवन के सच्चा डाहर हे ! “काबर कि विशवास के द्वारा ले दया ले तुहर मुक्ति होंही आऊ येहर तुहर तरफ़ ले नोहय परमेश्वर के दान हे आऊ ओहर कमजोरी के कारण नोहय, ऐसन झन होय कि कहू घमण्ड करय” इफिसियों २:८-९)|
यदि तहु ह यीशु मसीह ल अपन मुक्ति करोइयाँ के रूप म ग्रहण करे ल चाहतहस, त इहाँ एक सरल प्रार्थना दीए गए हावय| ध्यान रखव, येही प्रार्थना अऊ कहू आने प्रार्थना गोठ करे बिना बच नईये सकस| अऊ यीशु म विशवास ही हर जेहर तहु ल बचा सकत हावय| येही प्रार्थना ओकर अपन विशवास ले बताये बर अऊ तुहर मन के खातिर मुक्ति ले उपाय करे खातिर धन्यवाद देये बर बस एक तरीका हावय | “हे, परमेश्वर मय जानथाव कि मय तुहर बिरोध म पाप करे हव, अऊ मय सजा पाए के योग्य हावव| अऊ यीशु मसीह हर ओ सजा ल अपन ऊपर ले लीस जेकर लायक मय रहय तेकर ले ओमा विशवास करे के द्वारा मय क्षमा करे जा सकव| मय मुक्ति खातिर खुद म अपन विशवास रखे हावव | तुहर अचम्भा दया अऊ क्षमा जेहर अनंत जिन्दगी के ईनाम हावय, एकरे खातिर मय तुहर धन्यवाद करत हव | आमीन|
जे कछु तुमन इहाँ पढ़े हावा का ओकरे कारण तुमन मसीह के पीछू चले खातिर निर्णय लेहे हावय? अऊ ऐसन हावे त कृपया खाल्हे दरसा गए हे “मय आज ईशु ल ग्रहण कर डारे हव” बटन ल दबावव |
छत्तीसगढ़ही के मुखिय पन्ना पर वापस जावा|
का अनंत जिन्दगी मिले हे?


c: text/html

text:
धरमराज आज के एक वचन दे..,
गरीब ल बिमारी झन दे।
देना हे त जिनगी दे अवरधा भर..,
नही तव राहन दे।
वो कोती महगार्इ हे
ये तनी नंगार्इ
अइसन ले भला तो
बेइलाज ही मरन दे..।।
मनखे के देह म उच-निच तो होते रिथे जर कभु जर बुखार त कभु खांसी खोखी। मरइया बर बड़े-बड़े बिमारी का नानकुन ह घलो ओखी हो जथे। एकरे सेती देह म कुछु जनाथे तव दऊड़ के अस्पताल कोती आथे। अम्मर खाके कोनो नइ आय हे का अमीर का गरीब सबला एक दिन मरना हे फेर जतन पानी अउ इलाज बने रिथे त अपन अवरधा भर जीये के आस रिथे।
आज अस्पताल के हालत देखबे त एक डहर महगार्इ अउ दूसर डहर नंगार्इ हे अइसन म गरीब मन बिमारी के इलाज कराय बर अस्पताल के दुवारी जाय के बजाय यमराज के दुवार जाना जादा सोहलियत समझथे। अतेक नवा-नवा तकनीक अउ कोरी खौरखा अस्पताल के राहत म लोगन के अइसन सोच के कोनो तो कारण होही। डाक्टर मन हरेक बिमारी के इलाज करे के दावा करथे, दावा तो अइसे करथे जानो मानो यमराज उंकरे दब म हेबे। रावण ल बाली ह अपन खखौरी म दबाय रिहीस वोइसने बरोबर पराबेट अस्पताल वाला मन यमराज ल अपन खखौरी म दबाय रिथे। जब तक ले उंकर आगु म पइसा कुड़होत रिबे यमराज दब म रही। जहां पइसा कऊड़ी कम होइस तहां यमराज निकल के गरीब के परान ल हर लेथे।
पराबेट के महगार्इ ल देखत सरकार ह सरकारी अस्पताल म गरीब मन के रोग रार्इ टारे बर बड़भारी खर्चा करके दवर्इ बुटी अऊ सेवादार राखे हे। ये अस्पताल मन ह सेवा ले जादा गड़बड़ी, अधरसÍी काम, मनमौजी अउ आय दिन हड़ताल के कारन जादा चर्चा म रिथे। इहां के काम काज ल देखबे तव ये यमलोक ले कम नइ जनाय। सबो मनखे मन अपन-अपन करम के लेखा जोखा ल धरे एति ले ओति होवत रिथे। घंटा पाहर के काम बर महिना पंद्राही ले जोहत रहिथे।
आय दिन उहा नवा नवा पंचन होथे ओ दिन झन महतारी ह आटो म जचकी होगे हे। सात सौ बिस्तर के अस्पताल म का ओकर बर ठउर नइ रिहीस। जीव के डर तो सबो ल रिथे का अमीर का गरीब बपरी ह जी के डर म काहरत जीव बचाय बर अस्पताल जाबो करिस त उहू ह फत नइ परिस। न घर म न अस्पताल म, न बेड म न खटिया म, भितरी म न बाहिर म नरसिम्हा बरोबर दुवार म लइका अवतरगे।
दरद म काहरत महतारी के चिचियाइ ल अवइया जवइया बिलमइया सबो ह सुनिस, नइ सुनिस तव सिरिफ अस्पताल के करमचारी अउ डाक्टर। चार पइसा कम लागही किके बपरी ह पराबेट ल छोड़के सरकारी म आय रिहीस। आजकल पराबेट म लइका बियाना छोटे मोटे बात नोहे आठ ले पंद्रह हजार खर्चा आथे। खौर भगवान सब बनाथे बनगे तव बनगे बिगड़तिस त उंकर का जातिस जेकर जातिस तेकर जातिस।
इंकर उपर्इ अतकेच भर नोहे येमन तो उपद्रो ले नंगर्इ कर देथे। बड़े डाक्टर मन नवसिखिया मन के भरोसा तव यहू नवसिखिया मन आय दिन हड़ताल म कुद परथे। मरीज मन तालाबेली होत रिथे अउ ये मन अपन मांग ल मनाय बर घेखरर्इ करथे। कोनो ल काके संसो त येमन ल अपन नौकरी अउ तनख फिकर रिथे। मसीन अउ गोली दवर्इ के बात ह तो ये फाइल ले ओ फाइल म समटा जथे। अस्पताल ह कोनो काम के नइये अइसे बात नोहे, निति अउ विचार तो कमाल के हे लेकिन अमल मे लावे तब तो। जतका नाम जस करके कमाय रिथे ततका ल तो असाढ़ के मोरी म उलद डारथे।
कहि देबे त रिस करथे फेर देख के घलो कइसे आंखी मुंद लेबो। मरीज मन ह अपने सुते के पलंग ल ढकेल के अपरेसन खोली म लेगथे किके कोनो सुने होहू मै तो अपन आखी म देखेहवं। मै पुछेव कस जी तै दुच्छा पलंग ल काबर लेगत हस अउ येमा के मरीज काहां हे। ओ हा जवाब दिस- अरे भर्इ मिही तो मरीज आवं अपन आंखी के आपरेसन कराय बर आपरेसन खोली जाथवं। पलंग म मिही सुत जहू त ढकेलही कोन। ये जवाब ले मोर मन म कर्इ ठन सवाल खड़ा होइस फेर अइसन जवाब सुने के बाद का अऊ कुछू देखे सुने के हिम्मत होही ?

robotstxt: allowed

filter: keep


text:
आज डोकरी हा आधा झऊंहा गोबर ल पाइस ताहन लकर धकर घर आगे। कभु काल तो पाथे। झऊंहा ल बाहिर मे खपल के अछरा म पछीना ल पोछत भितर म खुसरिस। एक कुरिया के घर वहू बिन कपाट सकरी के। खटिया उधे रिहीस तेला गिराके बइठीस। थकहा जांगर एक सांहस हकन के सुरताइस।
उठीस त मुंधियार हो गे रिहीस। चिमनी बार के आगी सिपचइस अउ अपन पुरती भात ल रांध घला डरीस। एक परोसना खाके आधा ल बासी बोर के खटिया म ढ़लंगे। डोकरी सुते सुते मने मन गुनंथें- कब तक अइसने जिनगी चलही ? दिन दुकाल के बेरा म कहां के बनी भुती मिलही। खेत खार परिया परगे। बुड़हत काल मे का खंती के ढेला उकलही ?
सिरतोन बात ताय दिन दुकाल म सबेच ल तो काम चाही। असाढ़ म एक पानी के गिरे ले सबो झन धान ल बो डरीस। फेर आय असाढ़ म पानी निटोर दिस। बिन पानी के धान पान घलो खेत खार म आखी निटोर दिस। पानी बिन सबो के खेत सुखागे।
फेर बड़े दाउ कुंवा बोर वाला ये गांव भर म उहीच भर गाड़ा गाड़ा धान लुइस। गांव के मन इही आसरा म रिहीस के दाउ घर बाड़ही मांग के चार महीना के भुख मरी ल काट लेबो अउ फेर साल के धान होही तेमा बड़े दाउ के चुकारा कर देबो। धीरे धीरे सबो के किसान के कोठी अटागे।
सबो किसान एक दिन सुनता करके बड़े दाउ करा बाड़ही मांगे बर गीस। हाथ जोर के सबो झन बिनती करिस- मालिक हमर घर म एको बीजा चाउंर नइहे थोर बहुत साहमत करवं, हमरो फसल होही ताहन लहुटा देबो। बड़े दाउ ह तो निचट जिछुट्टा निकलीस। गजब कलप डरीस। तभो ले दुच्छा के दुच्छा लहुटा दिस।
सबो गारी बखाना देवत ओकर घर ले निकलगे। जाही तिहा अपन खटिया म जोर के लेगही रोगहा ह अतेक धन दउलत ल अपन मुड़ेसा म जोरे बइठे हे। सियान मन तो कले चुप रइगे। जवान मन अतलंगहा होथे। जवानी जोसियागे। दाउ ह सोन के थारी म खाथे अउ गांव वाला मन के खाय बर दाना नसीब नइ होवथे।
चार झन टूरा मन दाउ ले तंगागे। मांगे म नइ मिले त नंगाय ल परही अइसे बिचार लगाके रातकुन कुलुप अंधियार मे बड़े दाउ के बाड़ा म घुसरगे। दाउ के जोगासन म माड़े कुची ल धरिस अउ तिजउरी ल खोल के एक मोटरा सोने सोन के मोहर ल गठियाइस अउ पल्ला निकलगे।
ओइलत खानी तो कोनो गम नइ पइस फेर भागे के बेरा पाहरादार मन देख डरीस। बाड़ा भर चोर चोर किहीके हो हल्ला होगे।
चोरहा मन भागत भागत गोबर्हिन डोकरी के घर म लुकागे। येती बर दाउ के लठैत मन गांव भर म बगरगे। घरो घर तलासी सुरु होगे। येती बर इकर मन के जी थरथरागे पकड़ा जबो त मोहर जही अउ हमर मन के जान घलो जाही। उकर खुसूर फुसूर बड़बड़ाइ म सुकवारो डोकरी के निंद उमचगे। कोन कोन हव रे कइके हुत पारथे। चारो झन टूरा मन डोकरी के पांव म गिरगे। सबो बात ल फोरिहा के बताइस।
डोकरी ल चोरहा टूरा मन उपर दया आगे। डोकरी किथे- मैं ह तहू मन ल बचाहू अउ ये मोहर ल घलो फेर मोर एक ठन सरत हे। चोरहा मन पुछिस का सरत हे। डोकरी किथे- पकड़ाहू त मै अउ बांच जाहू त ये मोहर ल गांव भर म बाट देहूं। चारो झन डोकरी के सरत ल मान के मोहर ल डोकरी ल धरा के अपन अपन घर कोती टरक दिस। मुंदराहा होइस ताहन डोकरी ह मोहर के गठरी ल परवा म टांग के झऊंहा धरिस अउ निकलगे अपन बुता म।
पहरेदार मन डोकरी ल सियनहिन ए कहिके कांहि नइ किहीस। डोकरी ह झउंहा भर गोबर बिन के आगे। घर के परवा म खोचाय मोहर ल गोबर म गिलिया के सइत दिस। वोतके बेरा बड़े दाउ के लठियारा मन घलो-घरो घर तलासी लेवत डोकरी घर आगे।
सबो समान ल छिही बिही करके खोजिन फेर नइ पाइस। लठियार मन के जाय के बाद डोकरी अपन बूता म लगगे। गिलीयाए गोबर ल धरके ओरी ओरी बियारा के भाड़ी म छेना थोप डरिस। चोरहा टूरा मन सोचते रइगे। मोहर काहां गायप होगे। मोहर कहू जाय फेर उकर तो जीव बांचगे। बड़े दाउ ह अपन पहरेदार मन ल खिसयावत घर लहुटगे। अउ फैसला करिस- मोहर ह गांव म काकरो घर नइ मिलीस फेर मोहर गांव ले बाहिर गे नइहे। धरे होही त देख देख के थोरे जिही। जिये बर चाउर दार बिसाय ल परही। कब तक बेचे बर नइ निकलही। गांव के बाहिर पहेरा लगा दव अवइया जवइया सबके तलासी करे बर।
येती बर छेना सुखाइस ताहन गोबरहिन डोकरी ह अपन सरत के मुताबिक एकक ठन छेना गांव भर म बांट दिस। छेना देके बेरा डोकरी ह कान म फुसुर फुसुर करे। बड़े दाउ ह डोकरी ल छेना बाटत देखिस फेर वो का जानय कि छेना के भितरी म मोहर भरा हे तेला। गांव के मन मोहर बेचे बर बजार जाय अउ ए बात के पहरेदार मन घला गम नइ पाइस। वो मन सोचे छेना बेचे बर बजार जाथे।
अइसन सियानी मति ले गांव भर बर दार चाउर के जुगाड़ होगे। चोरहा मन के संगे संग गांव वाले मन घलो डोकरी के अक्कल ले अपन जीव बचा लिस। एक ठन बुराइ ले गांव भर के भलाइ होगे। अब अवइया असाढ़ के आवत ले जिनगी चल जही। गोबर्हिन डोकरी जेकर माथा म दिन भर गोबर छबड़ाय राहय ओकर मति ल तो देख, दरिदरिन कस दिखे फेर गांव भर के दरिदरी ल दुरिहा दिस। गांव के मन डोकरी के जय जय गइस अउ दिन दुकाल ले निसफिकीर होगे।


text:
11 Jul 2015
जेन समाज के नेता रोठ, तिकरे जलवा हे पोठ
नानपन म पंच-परमेसर वाला पाठ पढ़े रेहेन। मन म तको इही भरम रिहिस के जेन ह गांव अउ समाज के सियानी करथे तेकर मन म कोनो परकार के दूवाभाव नइ होवे, सबो ल एकेच लउठी म हॉकथे। अब तइहा के बात ल बइहा लेगे। भले हमर देस प्रजातंत्रिक काहवत हावय फेर जब देस म चलत कानून बेवस्था ल देखबे तब असली मरम समझ म आथे। जेन समाज के कोनो आदमी ह बड़े नेता या अफसर हाबे उहीच समाज के जादा सुनई होथे। सबो बड़का नेता या फेर अफसर मन अपने-अपने आदमी कोति जादा लोरहकथे।
कोनो मंत्री या विधायक कना कुछू काम लेके जाबे तब तोर काम पूरा कराये के पहिली ये देखे जाही के तै कोन पारटी के आदमी हरस। अगर कोनो पारटी के नइ रिबे त कोन ल वोट दे हावय ये बात के पता कराये जाही। वोट दे हावय त काम होही, नहीं त लगावत रहा चक्कर। अफसर के घलोक उही हाल हे। तोर आवेदन म लिखाए नाव अउ जाति देख के काम ल सरकाय जाही।
छत्तीसगढ़िया आदमी मनके काम इही पाके जलदी नइ सरके काबर के सबो बड़का पद म तो बाहिर के लोगन मन बइठे हाबे। हमन तो नावे देख के छंटा जाथन। ओमन भले हमर राज म नौकरी करत हाबे फेर ओकरो भीतर तो अपन अउ बिरान के भाव हाबे।
सासन अउ परसासान के करसतानी के कतकोन अइसे परमान हाबे जेकर ले ये उजागर होथे के वोमन मूल छत्तीसगढ़िया संग भेदभाव करथे। एक नजर मूल छत्तीसगढ़िया के रेहे अउ जीवन यापन के साधन के बारे म सोचे जाए के किसान ल का चाही, खेत या फेर कारखाना?
आए दिन कोनो न कोनो बड़का कारखाना मालिक मन छत्तीसगढ़ म कारखाना लगाये बर जमीन मांगथे। सरकार ह एक पांव म खड़े रिथे उकर मदद करे खातिर। गरीब किसान मन आंदोलन करथे। धरना करथे, चक्का-जाम करथे। ऊंकर विरोध करथे। सरकार के कोनो आदमी किसान के संग खड़ा नइ होवय। सरकार वाले मन एक जुट हो जथे। किसान के आवाज ल दबा देथे। काबर के सत्ता म कोनो किसान नेता नइये। सबके सब बयपारी के समरथक अउ मददगार हो जथे।
ताजा परमान देखव कमल विहार के। सुरू म कतका विरोध करिन किसान मन। धरना दीस, ज्ञापन सउपिस। आखिर म सरकार के जीत होगे। अब किसान मन परसासन के मन मरजी ले हलाकान, कमल विहार के अपन जमीन ल बेचत हाबे। सरकार तको तो इही चाहत रिहिस के किसान उहां ले भाग जावय।
किसान उपर कार्यवाही करे बर सोचे-विचारे के जरूरत नइ परे सासन-परसासन ल। फेर उद्योगपति अउ बयपारी मन उपर कार्यवाही करत बखत दस बार सोचथे। नोटिस दे देके कतको मामला ल रफा-दफा तको कर देथे। येकर कारन इही हावय के उकर मनके ताकत कोनो अऊ हाबे। राज्य अउ केंद्र के सरकार म उकर बड़का-बड़का चिन-पहिचान के, नता रिस्तेदार मन बइठे हाबे।
अइसन दुवाभाव तब तक चलही जब तक के छत्तीगसढ़िया मन म एक जुटता नइ होही। सत्ता म एके दू झिन छत्तीसगढ़िया के आये ले काम नइ बने, सरकार के कमान छत्तीसगढ़िया के हाथ म होना चाही। अइसन दिन तभे आही जब छत्तीसगढ़िया के स्वाभिमान जागही।
* जयंत साहू *
Subscribe to: Post Comments (Atom)


text:
सुकमा, 26 अप्रैल 2017। प्रदेश मं हॉकी अऊ तीरदांजी के खिलाड़ी मन ल जून म आवासीय हॉकी अऊ तीरदांजी एकादमी के सौगात मिलइया हे। ये अकादमी रायपुर म सांईस कॉलेज तीर खेल भवन परिसर मं खोले जाही। ए अकादमी म प्रवेश प्रक्रिया 27 अपरेल ले शुरू होही। 27 अऊ 28 अपरेल को प्रदेश स्तरीय हॉकी अउ तीरदांजी बालिका खिलाड़ी मन के चयन ट्रायल आयोजित करे जाना हावे। 29 अउ 30 अपरेल को बालक खिलाड़ी मन के चयन ट्रायल ले जाही। चयन ट्रायल खेल भवन परिसर म स्थित अंतर्राट्रीय हॉकी मैदान मं ले जाही। अकादमी मं प्रवेश बर इच्छुक बालिका खिलाडी 26 अपरेल अऊ बालक खिलाडी 28 अपरेल को संझा 5 बजे खेल संचालनालय मं उपस्थित हो के हॉकी प्रशिक्षक राकेश टोप्पो, रश्मि एक्का अऊ तीरदांजी बर कोच श्रद्धा सोनवानी तीर पंजीयन करा सकत हावें। खिलाडी़ मन ल पंजीयन के समय जन्म प्रमाण, खेल मन के प्रमाण पत्र, आधार कार्ड अउ स्वंय के फाटो लाना होही। विरूपाक्ष पुराणिक, जिला खेल अधिकारी सुकमा हर बताय हावे कि जिला प्रशासन सुकमा के मार्ग दर्शन मं इच्छुक पात्र बालक-बालिका मन ल अकादमी मं प्रवेश बर रूचि प्रदर्शित करव। आवासीय अकादमी मं 14 साल तक के बालक/बालिका मन ल प्रवेश दे जाही। खिलाड़ी मन के आयु 1 अपरेल 2017 को 14 साल ले जादा नइ होना चाही। इच्छुक अभिभावक या खिलाडी अकादमी मं प्रवेश संबंधी जानकारी अउ व्यवस्था बर मोबाईल नम्बर 9425260430 म संपर्क कर सकत हें।
style="display:block"
data-ad-client="ca-pub-3208634751415787"
data-ad-slot="4115359353"
data-ad-format="link">
style="display:block"
data-ad-format="autorelaxed"
data-ad-client="ca-pub-3208634751415787"
data-ad-slot="1301493753">


text:
साडा के भू-खण्ड आवंटन के संबंध मं उंखर उपर लगाए गए आरोप तथ्यहीन: श्री मुकेश गुप्ता
श्री गुप्ता हर बताए हें कि साडा मं पदेन सदस्य मन ल रियायती दर म प्लाट देहे के प्रावधान रहिस हे, जेखर सेती साडा के ओ समें के जम्मो पदेन सदस्य मन ल रियायती दर म प्लाट आवंटित होए रहिस हे। एमां साडा के पदेन सदस्य के रूप मं ओ समें के कलेक्टर अऊ पुलिस अधीक्षक ल घलोक प्लाट आवंटित करे गए रहिस हे। श्री गुप्ता हर बताए हे कि साडा के इही प्रावधान के तहत ओ मन ल छै हजार वर्ग फीट के प्लाट आवंटित होए रहिस हे, जेकर कीमत ओ समय अंदाजन 75 हजार रूपए रहिस हे। ये आवंटन पत्र उंखर दुर्ग पदस्थापना अउ साडा के पदेन सदस्य रहे के समय म ही जारी करे गए रहिस हे। उमन कहिन कि प्लाट खरीदी के पूरा जानकारी ऊंमन मध्यप्रदेश सरकार ल विधिवत रूप से देहे रहिन, जऊन ल मध्यप्रदेश शासन ह मान्य करे रहिस हे।
श्री गुप्ता हर बताइस कि मकान निर्माण के नक्शा 2001 मं पास करवाए गीस ओखर बाद मध्यप्रदेश शासन अऊ एसबीआई ले करजा लेके मकान बनवाए गीस। ओ समय शासन ले घर बनवाए बर करजा घलो मिले के प्रावधान रहिस हे। श्री गुप्ता हर कहिन कि 2006 मं ए मकान ल बेच के दिल्ली मं फ्लैट खरीदेंव। साडा ले आवंटित भू-खण्ड म बने मकान ल बेचे से संबंधित जम्मो जानकारी शासन ल उही समे दे इेहे रहेंव। एखर अलावा शासन ल हर साल चल-अचल सम्पत्ति के व्यौरा देवत हंव अऊ आयकर विवरणी मं घलोक ए सब के जानकारी देहे हंव। अइसन स्थिति म मोर उपर गलत तरीका ले भूखंड बिसाये के लगाए गए आरोप निराधार हे।


text:
Home Chhattisgarhi prashasan मंत्रालयीन अधिकारी-कर्मचारी मन लीन आंतकवाद विरोधी शपथ
रायपुर 19 मई 2017। आंतकवाद विरोधी दिवस के अवसर म आज इहां मंत्रालय (महानदी भवन) म मंत्रालयीन अधिकारी-कर्मचारी मन आतंकवाद अउ हिंसा के विरोध म शपथ लीन। प्रमुख सचिव कौशल विकास अउ राजस्व श्रीमती रेणु पिल्ले हर ये शपथ देवाइस। श्रीमती पिल्ले हर देश के अहिंसा अउ सहनशीलता के परम्परा म दृढ़ विश्वास रखे अउ सबो प्रकार के आंतकवाद अउ हिंसा के डटके विरोध करे के शपथ देवाइस। उमन मानव जाति के सबो वर्ग मन के बीच शांति, सामाजिक सद्भाव अउ सूझबूझ कायम करे अउ मानव जीवन मूल्य मन ल खतरा पहुंचइया, विघटनकारी शक्ति मन ले लड़े के घलोक शपथ देवाइस। ए अवसर म प्रमुख सचिव स्वास्थ्य श्री सुब्रत साहू, सचिव वाणिज्य अउर उद्योग श्री आशीष भट्ट, सचिव वन श्री अतुल कुमार शुक्ला संग अड़बड़ झन मंत्रालयीन अधिकारी अउ कर्मचारी उपस्थित रहिन। आप मन जानतेच होहू कि हर साल देश म 21 मई के दिन आंतकवाद विरोधी दिवस के रूप म मनाए जाथे। 20 अउ 21 मई को अवकाश होए के कारण आज ये दिवस 19 मई को मनाए गीस।
Subscribe to: Post Comments ( Atom )


text:
कोण्डागांव : आंगनबाड़ी कार्यकर्ता अउ सहायिका पद बर आवेदन आमंत्रित
कोण्डागांव। परियोजना अधिकारी एकीकृत बाल विकास परियोजना जिला कोण्डागांव ले मिले जानकारी के अनुसार कोण्डागांव मं नगरपालिका अंतर्गत आंगनबाड़ी केन्द्र मन बर आंगनबाड़ी कार्यकर्ता अउर सहायिका के पद बर आवेदन पत्र आमंत्रित करे गए हे। ए संबंध मं अभ्यर्थी आवेदन पत्र समस्त प्रमाण पत्र सहित कार्यालय परियोजना अधिकारी एकीकृत बाल विकास परियोजना कोण्डागांव मं कार्यालयीन समय मं दिनांक 01/02/2017 ले 15/02/2017 तक जमा कर सकत हें। आवेदन पत्र आमंत्रण के सूचना संबंधित वार्ड ल दे जात हे तेमां डी.एन.के-1, आलबेड़ापारा, सरगीपालपारा, मरारपारा-3 सामिल हावे। एखर अलावा अभ्यर्थी जादा जानकारी बर संबंधित पर्यवेक्षक अउ परियोजना कार्यालय मं संपर्क कर सकत हें।


text:
धरमपुरा गांव ले दू कोस दूरिहा म गांव के गउटिया के गांव दानीटोला हाबे। बारा गांव के अंकालु गउटिया काहत लागे। जेन गांव जावय उहां के लोगन मन मान गवन म कोनो कमी नइ करत रिहिसे। सुनन भर पावे के गउटिया ह अवइया हे किके, ताहने गांव ल तिहार-बार बरोबर संभरा डरे। अंकालु गउटिया घर खेती-खार भरपूर रिहिस तभो ले मेहनत करे बर नइ छोड़िस। नौकर-चाकर मन संग कमाय बर भीड़ जथे। सुभाव ले घलोक छिछढ़ाहा नइ रिहिसे जेन गांव म जाए उहा दान-धरम करय। गांव के भजन किरतन सेवा सटका नाचा गम्मत वाले मन ल उरउती बर दान देवय, गरीबहा मन के रूपिया पइसा ले साहमत करय। गांव के मन घलो ओला देवता बरोबर माने।
अंकालु ह कमईया मन के गजब समनमान करय। दरोगा ह खेत के बनिहार-भूतिहार मन ल बरोबर मजूरी देवे, तभो ले गउटिया अपन मनखुशी बनिहार मन ल रूपिया-पईसा बांटय। कोनो ल बेटी-बेटा बिहाव करे बर त कोनो ल घर बनाय बर। गउटिया ह गांव के लोगन मन ल कहाय कि तुहरे मेहनत के परसादे हमर खेती सिरजत हावे। तुहर मन के साहमत करे म हमला कोनो अखर पैदा नइ होवय।
गउटिया ह धरमपुरा जे पइत आवय ते पइत दरोगा सन सरी गांव ल किंजरे। तेकर पाछू अपन खेत-खार ल देखे बर जावए। दरोगा अउ कमईया मन ऊपर गउटिया ह गजब भरोसा करय। धरमपुरा वाला मन घलोक झुठ-लबारी अउ चोरी चमारी म नइ राहत रिहिन। जइसन राजा तइन परजा बरोबर। गांव के बनिहार मन सो भेट करे के पाछू अपन खेत ल किंजरे बर निकलिस। अपन खेत-खार ल किंजरत-किंजरत वोकर नजर नानकुन लइका उपर पर परिस। लइका हा सियान मन सहिक खेत म नांगर जोतत रिहिस। बड़े नंगरिहा बरोबर सुर लगा के आरा अरा रारा करत भइसा नांगर ल लटलटहा मटासी म फांदे राहय। बारा तेरह बच्छर के रिहिस होही टूरा ह।
गउटिया ह लइका ल कमावत देख के अपन लइक के सुरता करथे। मोर लइका ह तो येकर ले हूसियार हे। फेर ओहा बाहिर के काम ल तो छोड़ घरे के एक ठन आड़ी-काड़ी नइ टारय। अपने काम ल घर के नौकर मन करा करवाथे। गउटिया हा मनेमन गुने लागथे- मोर लइका हर तो काम बूता कोति थोरको धियान नइ करे। अतेक चिज सब के सरेखा कइसे करही। गउटिया ल बक खाय देखत दरोग ह पुछते का गुनत हव बड़े गउटिया। गउटिया किथे- कुछू नइ दरोगा गुनत रेहेवं कि ये लइका ह नान्हे उमर म घर के बुता म अपन दाई-ददा के थेभा हे अउ एक ठन मोरो लइका हे जोन ह कोनो काम बर चेत नइ करे। दरोगा किथे काबर ठटठा करथव बड़े गउटिया तुहर घर के लइका अउ काम करही। अरे गरीबहा बनिहार-भुतिहार घर के लइका मन काम बुता ल करथे। गउटिया घर के लइका मन थोहरे कमाथे। छोटे गउटिया तो बड़का भाग धरके तुहर घर अवतरे हे। गउटिया किथे बड़का भाग धरके दुनिया म आए हे दरोगा फेर अपनो ल चेत करे बर लागथे। सबर दिन एके नइ होवे। ककरो भाग ले पथरा ह घलो सोना हो जथे अउ सोना ला पथरा होवत देरी नइ लागे। दरोगा किथे केहे बर सिरतोन बात ल काहत हव बड़े गउटिया फेर तुहर असन सुजानी सियान घर के लइका ह कइसे भला गलत रद्दा म रेंगही। गउटिया किथे- मोर बात ह घर के बाहिर राज म चलथेे दरोगा फेर घर भितरी नइ चले। गउटनीन के आगू तो मोर एक नइ चले। महतारी बेटा मिलके मोर बात ल काट देथे। समे के राहते कुछू न कुछू उदीम करे परही दरोगा। दरोगा किथे- बने केहेव बड़े गउटिया मोर कोनो काम परही त आरो करिहव। तुहर बर मै का सरी गांव जीव होम देबो। गउटिया ह मनेमन गुनिस अउ किथे मउका परे म जरूर तुमन ल सोरियाहू दरोगा फेर अब गांव कोति चले जाए।
खार तनि ले गांव म अइस। गांव वाले मन इहंचे चार पाहर रात ल बिताले गउटिया किके गजब गेलौली करिस। गउटिया हा नइ लागे नइ लागे काहते रिहिस, फेर गांव वाल अउ दरोगा के जोजियाई म चार पाहर रात रूके बर तियार होगे। दिन बुड़ताहा दरोगा घर के दरोगिन ह तसमई, सोहारी रांध डरिस। धकर-लकर जेवन तको तिपो डरिस। दरोगा ह गउटिया बर पाठ-पिढ़हा मड़ा के बियारी करे बर बइठाइस। थारी के तसमई अउ सोहारी ल देख के गउटिया किथे काबर अतेक डमडम करे वो दरोगिन। जउन तुहर हड़िया म रोजे चुरथे तिही ल रांधे रिते। याहा का तीन तेल के जेवन बना डरे। दरोगिन किथे हमर तो सियान गवार कोनो नइये, न मइके म न अउ ससुरार म, तूही ल दूनो डहर के सियान जानथवं बड़े गउटिया, बेटी काहस चाहे बहु, रिस झन करव। आवा झपकुन बियारी करव नितो जुड़ा जही। गउटिया ह दरोगा अउ दरोगिन के मया ल देखके मगन होके जेवन ल उसइस। दूये कांवरा मुहं म लेगे पाय रिहिस के गावं के दून-चार झीन माई लोगिन मन साग धर के आगे। दरोगिन ल मलिया ल धरावत किथे। ये लेवा हमरो घर के साग चिखा देवा गउटिया ला। कोनो मछरी, कोनो ह मुनगा बरी, कोनो मुरई भाठा। बड़े गउटिया ह उकर मन के मया ल देख के जेवन खाये बिगर अघागे। तभो ले कोनो ल निरास नइ करीस अउ सबो घर के साग ल चिखीस।
गउटिया हा बियारी करके उठिस अउ माची म बइठिस। बाड़ा ले बाहिर के भाखा ल ओरखत गउटिया ह दरोगा ल किथे कस दरोगा आज गांव म का होवथे। नाचा गम्मत कस आरो मिलथे। दरोगा किथे बने गम पावत हव बड़े गउटिया तुहर आय के उच्छाह म सब गम्मतिहा मन सकलाय हे अउ नाचा पेखन के तियारी करत हे। गउटिया घलो नाचा गम्मत के सउखिया रिहिस। नाचा के नाव सुन के चोंगी पियत दरोगा दूनो बइठगे गुड़ी म। गउटिया के पहुचते बजगरी मन एक ताल ठोकिस ताहन बीच म रोक के गउटिया के गांव कोति ले सम्मान करके असीस लिन अउ ताहन सुरू होगे नाचा। पहावत बेरा ल देखत नचकार मन जादा ठटठा दिल्लगी के गोठबात अउ गीद ल उरका के सुरू करिस गम्मत 'सुखियारÓ।
हांसी दिल्लगी ले भरे गम्मत म बड़े घर के टूरा ह कइसे सुख म रइके घलो बिगड़ते अउ गरीब घर के लइका मन कइसे घर के सियानी पागा ल नानपन म थामहे के बल करथे। इही गम्मत म सुखियार लइका हा घर के कइसे-कइसे दुरगति करथे। अपन सुख बर ददा के सिराय के बाद घर के खेतीखार ल बेच के साहर म बसगे। गांव के खेती-खार मन म बड़का-बड़का कारखाना बनगे। ओकर खेत के कमइया किसान मन खेत म कारखाना के बने ले बेकार होगे हे। दिन दूबर होगे। दाना-दाना बर लुलवाय ल होगे। कतको गांव के लोगन मन अपन घर दुवार ल छोड़के आन राज म रोजी मजूरी करे बर जावत हे। गम्मत म खेत के सिराय ले का-का दुख परही गांव के मन ल इही ल देखावत राहय नाचा वाला मन ह।
गम्मतेच म अइसन लइका मन ल सोज रद्दा म लाने के उपाय घलोक बताइस। घर संसार ल सुघ्घर चलाये के, बाप ददा के पाय धन दौलत ल सिलहोय के बड़ सुंदर गम्मत बनाय रिहिसे धरमपुरा साज वाला मन ह। नाचा गम्मत देख के गउटिया संसो म परगे काबर के गउटिया तो सोचत रिहिसे के मोर लइका ह सुखियार हे कब कमाय बर सिखिही फेर गांव के लोगन मन तो गउटिया ले अऊ आगू के दिन गुनत रिहिस कि गउटिया के नइ रेहे ले किसान मन के का गत होही। गम्मत देखे ले गउटिया के संसो अउ बाढ़गे फेर गम्मत के जउन आखरी होइस तइसन मोरे घर के किस्सा ह सिरावे इही गुनत गम्मतिहा मन के गुनगान करिस। गम्मत के किस्सा तो गउटियच के उपर माड़े रिहिस।
गउटिया ह गांव वाला मन के नाचा-गम्मत के उदीम ल समझगे कि येमन मोला मोर टूरा के गति अउ भविस के अनहोनी ले आरो करय हे। दरोगा ल किथे कस दरोगा इही गियान ल मोला ओतके बेरा खेत म नी बता देते, अतेक डमडम करे का जरूवत रिहिसे। दरोगा किथे- हमन अतके गुनी नइ हावन बड़े गउटिया जेन तोला गियान देबो। तै हमर गांव के नान्हे लइका मन ल चेतलग होवत देखके छोटे गउटिया बर बड़ संसो करे ते पाय के हमू मन ल संसो होइस कि तुहर पाछू हमर का हाल होही। हमन अपन कोति ले तोला किबो काहत रेहेन फेर तुहर आगू नइ केहे सकेन अउ ये उदीम करेन, हमर सो काही गलती होइस होही त माफी देहू। हमर मन के अतके मंसा हे कि तुहरे असन छोटे गउटिया के घलो हमर ऊपर किरपा बने राहय। तुहरे परसादे तो हमर जिनगी चलथे गउटिया। खेत रही त हमर मन के रोजी-रोटी चलत रही। खेत सिराही ततो हमु मन सिरा जबो। तुहर राहत ले तो कोनो संसो नइ हे फेर। गउटिया किथे फेर का दरोगा? दरोगा किथे आजकाल के दाउ, गउटिया मन अपन गांव-गांव के खेती-खार ल बेच के कारखाना-फेकटरी बनावत हे। ओमन ह, खेती तो हमन करन नहीं त खेत ल राख के का करबो किके गांव के खेत ल बेचथे अउ साहर म जाके बड़का घर अउ दुकान बना के सेठ बन जाथे।
कोनो-कोनो मन तो खेते म कारखाना लगावत हे। ऊंकर कारखाना के धुंगिया म हमर तो जिनगी खुवार हो जही। तुहर ददा अउ तुहर पाहरो म तो निसफिकर रेहेन फेर छोटे गउटिया के पाहरो कोन जनी हमर का होही इही बात के हमन संसो हे बड़े गउटिया। गउटिया हा धरमपुरा वाला मन के पीरा ला सुन के किथे कि मोर पीरा ले तुहर पीरा ह जबर हे। मैं अपन जियत ले तुहर उपर दुख नइ आवन देववं। अउ फेर मोर उपर भरोसा राखव मैं जाय के पहिली तुहर पीरा ला सदा बर हर के जाहूं। जिये मरे के गोठ ल सुन के सबो के मुंह रोनमुहां होगे। गोठे-गोठ म गजब बेरा तको होगे रिहिसे। गउटिया हा गांव वाले मन के मुंह ल देख के थोकुन हांसी-दिल्लगी के गोठ सुरूवईस। रोवासी के बेरा ल हांसी के ठिहा बनाके समझइस के संसो झन करा, गउटिया के जुबान म भरोसा करव। मोला बिदा देवव काबर कि सबो झीन काम बुता वाला मनखे। बिहनिया के अगोरा करिहां त जाय के बेर चूक जही। बड़े फजर ले गउटिया ल अपन गांव जाना हे अउ गांव वाला मन अपन-अपन बुता म किके सबो झीन सुते बर गिन।
बड़े फजर ले धरमपुरा ले निकले अंकालु गउटिया ह मंझन के होवत ले अपन घर अमरगे। जाते साठ टूरा के आरो लिस। ओकर तो निंद नइ उमचे रिहिसे। गउटनीन ल हूत पारिस के टूरा ल उठा कतेक बेरा ले सुते रिही। गउटनीन उलटा गउटिया ला हूरसे बरन किथे मोर राजा बेटा ल बनिहार-भुतिहार जाने हस का। का बड़े बिहनिया ले उठ के नांगर फांदही। उठही अपन बेरा म। गउटिया किथे बनिहार होवे चाहे मालिक बने बेरा म उठे ले देह बने रिथे वो। काम बूता ल नइ करतिस ते झन करतिस, बिहनिया ले तो उठ जातिस। असल किबे त तिही ह टूरा ल अऊ बिगाड़त हस गउटनीन। गउटनीन के एड़ी के रिस तरवा म चड़गे। फुनफुनावत टूरा ल उठाईस। टूरा घलोक अपन दाई उपर गे रिहिसे। उठते साठ कोने काबर उठाथस किके बगियागे। गउटिया के आदत ह दूनो झन ले अलगे रिहिसे। गउटिया हा टूरा ल कभू कड़ा जुबान नइ बोलत रिहिस अउ न गउटनीन ला। जेन मान सम्मान बाहिर म गउटिया के हाबे वोइसन घर म नइ हे, घर के मन ओला धरमात्म, घरफूकिया के डाहसना देथे। गउटिया ह टूरा ल सोझियाए बर अउ गउटनीन के चेत चघाय बर धरमपुरा के गम्मतिहा मन के टिरिक म चलिस।
लोग लइका घर दुवार धन दउलत के संसो फिकर ले अपन मन ल दूरिहा के गउटिया घलोक मनमतंगा होगे। बिहनिया ले नहा खोर के पितांबरी ओढ़हे दुवार म आसन लगाय राहय। जउन भी ओकर दुवारी आवे मांगे बर ओला मनमरजी दान देवय। जेन मांगे तिही ल दे देवय। कोनो धान मागे त बोरा भर धान धरा देवय। कोनो रूपिया पइसा मांगे तव चार के चालिस दे देवय। गांव-गांव म मंदिर देवाला बनवाय बर अपन घर के जमा सबो रूपिया ल लुटाए लगिस। गउटनीन के तो बुधे हरागे आजकाल गउटिया ल का होगे हे। दान धरम तो करे फेर सोच बिचार के करय। पुरखा के कमई ल बेवहर कर बगरावत हे। काहीं चिज के हिसाब नइ राखत हे, अइसन म कतेक दिन ले पुरही पुरखा के जमीन जहीजाद ह।
अतको म टूरा के चेत नइ आइस। तब गउटिया किथे मोर खेत के मालिक उही जेन हा खेत ल कमाही। गांव-गांव मुनादी करइस अउ अपन नाव के खेत मन के लिखा-पढ़ी कराय के सुरू कर दिस। लिखा-पढ़ी म लिखाय कि जेन ह मोर खोती ल बोही-कमाही तिही ह ओकर मालिक होही, अउ वो खेत ल कोनो ह कभू कहू ल बेच नइ सके। बेचे के उदीम करही त सबे खेत-खार ह दानधरम के काम म सऊंपा जही। जइसे गउटिया के लिखा-पढ़ी के सोर उड़ीस ओकर खेत बोवइया, बारा के बारा गांव के कमइया मन अपन-अपन ले मे बोथवं मे बोथवं किके गउटिया करा आय के सुरू होगे। गउटिया घलोक राजी खुसी ले अपन खेत के कागत ल बनिहार मन ल देवत जावए। गउटिया के अइसन चरितर ल देख के गउटनीन बरजथे फेर गउटिया एको नइ सुने। अब तो ओकर घर के सबो नौकर-चाकर मन घलोक अब खेती-खार वाला होगे। घर के काम बुता करे बर बुता करइया के अंकाल परगे। गउटनीन ह गउटिया उपर रिस झर्रा झर्रा के घर के काम ल करे। ओकर टूरा रई-रई के काम बर अपन दाई ल रेरी पारे। पानी दे पसीया दे। कुरता ल हेर पनही लान दे। अब महतारी-बेटा के घलोक खिबीड़-खाबड़ माते के सुरू होगे। गउटिया तो पहिलीच के अपन काम ल करे, नौकर-चाकर के जाय ले कोनो अखर नइ होइस। अपन पुरखौती खेती के सरेखा के संसो तो गउटिया ला घलोक रिहिसे फेर औलाद ह पुरखा के जहीजाद के सरेखा करय इही उदीम म सबे खेती किसानी के दाव खेले हे। गांव वाले मन उपर तको भरोसा हे ते पाय के अतेक बड़ उदीम ल करे हावय।
खेती ह गउटिया के न दाउ के अउ न दरोगा के, ये तो जेन कमाही तेकर होही। अइसन विचार के मनखे दुनिया म बिरले अवतरथे। गउटिया के घर परिवार के खुसियाली बर गउटिया के मयारू किसान मन देव धामी म अरजी करथे। गउटनीन अउ ओकर टूरा के अब चेत आगे रिहिस फेर गउटिया के फैसला तो अटल के वो कही दिस तेन ल करथे। अब गउटिया के टूरा अउ गउटनीन तको खेत कमाय के जोंगिस। बिहनिया ले उठे अउ गांवे के खेत म कुछू काहीं काम करके आवे अउ वो खेत ल अपन नाम करे बर गउटिया ल कहाय। तब गउटिया किहिस कि वो खेत म पहिली तै अन उपजा अउ वो अन्न ल लान तभे खेत ह तोर होही। खेत के मेड़ खुंदे भर ले थोरे तुहर नाव म खेत चढ़ाहूं। खेत के लालच म गउटिया के टूरा अब दिन भर खेत म पछीना ओगरा के बूता करे बर लगगे। अब गउटनीन के समझ म आगे के गउटिया ह बने करत हे लइका ला समझाये बर। ओकरे भल बर तो गउटिया हर काहय मिही ह ओकर एको बात ल फत नइ परन देवत रेहेवं। मोरे सोहबत म लइका ह अतेक पान सुखियार अउ ढीटठाहा होय हे।
गउटिया के सुखियार लइका ह अब अपन बोय अन्न के बीजा ल जामत देख के मेहनत करे म जोन सुख मिलथे तेल ल जान डरिस। जेन सुख बइठे-बइठे खाय म हे तेकर ले केऊ गुना आगर सुख अपन मेहनत के फर ल देखे म होथे। गउटिया के लइका ह अपन बाप ल किथे मोला मेहनत के मोल समझ आगे हे। अतका बात ल सुन के गउटिया ह बड़ खुस हो जथे। फेर एक मन म सोचथे कहू ये हा लोभ के मारे तो नइ काहत होही। येकरो परछो ले बर परही। गउटिया ह अपन टूरा ल किथे- मोर ददा ह माने तोर बबा ह हमर खेत म हंडा गड़िया के राखे हाबे फेर कोन जनी कोन गांव कोन डीह कोन खार म होही ते। तै ओला खोज लानबे तभे मैं मानहू कि तै मेहनत के मोल ल जान डारे हाबस। अतका ल सुन के लइका किथे- ददा हंडा तो सबो खेती म गढ़े हे फेर ओमा मेहनत करके सिरजाये बर परथे। खेती करके पछीना ओकराये बर परथे तब जाके ओ गढ़े धन हा बाहिर आथे। गउटिया हा अपन लइका अउ गउटनीन के बदले बेवहार ल देख के मगन होगे। गउटिया के गति बनगे किके जब गांव के लोगन मन ल आरो होथे, अपन-अपन कागत-पुरजा धर के गउटिया के खेती के हक पाय रिथे तेला लहुटाय बर आथे। बनिहार-भुतिहार मन किथे गउटिया अब हमन ल ये कागत के जरूरत नइ हे, छोटे गउटिया हा घलोक तुहरे असन भलमानस हे, हम ओकर हक ल मार के अपन लोग लइका के मुंह म चारा नइ डारन, हमन ल जोन मेहनत के मोल मिलथे उही म हमन राजी खुसी ले हाबन। गउटिया ह गांव वाले मन के बात ल सुन के खेत के कागत ल राखिस अउ धरमपुरा के दरोगा संग नाचकार मन ल आसीस दिस जेकर मन के देखाय गम्मत ले वो ह अपन सुखियार बेटा ल कमईया अउ हूसियार बना डरिस। मोर कहिनी पूरगे अउ दार-भात चूरगे।


text:
एक बित्ता के पेट : सियान मन के सीख
सियान मन के सीख ला माने मा ही भलाई हे। संगवारी हो तइहा के सियान मन कहय-बेटा! नानकुन एक बित्ता के पेट हर मनखे से का नई करवावय रे। फेर संगवारी हो हमन उंखर बात ला बने ढंग ले समझ नई पाएन। संगवारी हो हमन 1 मई के अंतर्राश्ट्रीय मजदूर दिवस मनाथन। मजदूर दिवस सबले पहिली 1 मई 1923 के मद्रास (चेन्नई) में मनाए गै रहिस हावय जेला विश्व स्तर में मनाए के शुरूवात 1 मई 1886 से होय हावय। विश्व के 80 से जादा देश 1 मई ला मजदूर दिवस के रूप में मनाथे। अंतर्राश्ट्रीय मजदूर दिवस ला अंतर्राश्ट्रीय कर्मचारी दिवस, श्रमिक दिवस या मई दिवस घलाव कहे जाथे। हमन मजदूर के मतलब समझथन गरीब मजबूर इंसान जउन हर दिन.रात घाम.पियास में जी तोड़ मेहनत करथे जबकि अइसन नई हे। मजदूर वर्ग में वो जम्मों मनखे मन आथे जउन मन दूसर बर काम करथे अउ बदला में मेहनताना लेथे। तन अउ मन से मेहनत करने वाला हर इंसान मजदूर आय फेर चाहे वो ईटा.सीमेंट ढोवत मनखे होवय के एसी आफिस में बइठे फाईल के बोझ में दबे एक कर्मचारी एखरे सेती मजदूर ला कभू भी मजबूर समझे के भूल नई करना चाही। मजदूर ला मजबूर समझना हमर सबले बडे़ भूल आय। मजदूर हमेंशा अपन मेंहनत के कमाई ला खाथे। इमन स्वाभिमानी होथे । अपन मेंहनत अउ लगन में विश्वास रखथे। इमन कखरो आगू में हाथ फैलाना पसंद नई करय। मजदूर के उपर ही संसार के विकास अउ विनाश दूनो आश्रित हावै। वास्तव में मजदूर के कोनो जाति या धरम नई होवय। केवल अउ केवल मेहनत ही ओखर पहिचान होथे। स्वाभिमान का होथे अउ कम कमाई में अपन जिनगी सुख से कइसे बिताए जाथे ऐ मजदूर ही बता सकथे। 1 मई के दिन पूरा संसार इंखर ताकत के लोहा मानथे। पूरा संसार ला सुंदर बनाए मा मजदूर के हाथ हे। फेर आज स्थिति थोरकन बदल गे हावय। आजादी के पहिली भी मजदूर वर्ग गरीबी, भूखमरी अउ शोशण के शिकार रहिस हावय तो आज आजादी के अतेक साल बाद घलाव उंखर स्थिति में बहुत जादा बदलाव नई आय हवै ए हर हमर बर अड़बड़ सोचे के बात हवै। आज घलाव एक मजदूर के न्यूनतम रोजी औसतन 300 रूपिया हावै जउन कि महिना में अगर हर दिन काम मिलिस तब मुश्किल से 9000 रूपिया होथे। अगर महिना में 10 दिन भी कोनो मजदूर ला काम नई मिलिस या कोनो कारणवश काम में नई जा पाइस तब 6000 रूपिया में दाई.ददा के संग अपन अउ अपन परिवार के जेमा जोड़ी.जांवर अउ लइकन मन ला मिलाके कम से कम 6 सदस्य के जीवन.यापन कइसे होवत होही ये बहुत ही गंभीर बात आय। 14 साल से कम उम्र के लइका जउन मन काम करे बर जाथे उमन ला बाल मजदूर कहे जाथे। का 15 अउ 16 साल के लइकन मन मजदूरी करे के लइक होथे? का उंखर मन बालमन नई होवय यहु हर हमर बर सोचे के बात आय। संगवारी हो हमर समाज हर दू भाग में बंट गे हावय। एक तो शोशक वर्ग अउ दूसर शोशित वर्ग। हालाकि सरकार हर ए खाई ला पाटे बर बहुत बडे़ कदम नोटबंदी के उठाइस हावय। फेर इंखर बीच में एक ठन अउ बड़का खाई हावय शिक्षा के। संगवारी हो जब तक ए खाई ला पाट के बरोबर नई करे जाही तब तक हमर मानव समाज में कई प्रकार के अपराध होवत रही काबर के हर अच्छाई अउ बुराई के जड़ होथे शिक्षा। हालाकि सरकार हर बहुत अकन योजना बनाए हावय फेर ये योजना के लाभ कतका झन ला मिलत हे ? ये बात के हमला धियान रखना बहुत जरूरी हावय। सियान बिना धियान नई होवय। तभे तो उंखर सीख ला गठिया के धरे मा ही भलाई हावै। सियान मन के सीख ला माने मा ही भलाई हावै।
रश्मि रामेश्वर गुप्ता


text:
मानव सेवा – देहदान : जरूरत अउ महत्ता
सरग इंहे, नरक इंहे । मरे के बाद कोन जीव कहाँ जाथे तेला कोनो नद जानय। बने करम करबे त ओकर सुख भोगे बर अउ घिनहा करम करबे त दु:ख भोगे बर इही भुइंया म फेर आना हे। सियान मन कहिथे के मरे के पहिली अइसन करम कर लव कि मरे के बाद जम्मो मनखे तुंहर सुरता राखय। दान, दक्षिणा, दीन-दुखी के सेवा, सहायता आदि कतको तरीका हवय जेकर ले आप पुन्न के काम करके मानवता के संदेश दे सकथव। दान करे के कई तरीका हे जइसे कोनो स्कूल बनवा दिस, कोनो धरमशाला बनवा दिस, कोनो चेरिटी म दान करथे, कतको झन रक्तदान करके जीते जी पुन्न के भागीदार बनथे। देहदान घलो इही कडी़ के हिस्सा आय। ये अइसन दान ये जेमा पईसा लागे न कौडी़ ,बिना खरचा के पुन्न कमाना ये।
देहदान काय ये ? – देहदान मनखे के मरे के बाद दे जाने वाला दान आय। मनखे ल अपन जीवनकाल म ही देहदान के घोषणा करे बर परथे, अउ मरे के उपरांत मनखे के देह ल उपयोग म लाय जाथे। देहृदान करे बर उम्र के बंधन नइ हे, नवजात लइका ले लेके 90 साल के बुजुर्ग घलो ह देहदान कर सकथे।
कइसे करन देहदान– जब भी आप देहदान करव त ओखर घोषणा सार्वजनिक रूप से करव। अपन समाज के बीच म, या कोनो बडे सार्वजनिक कार्यक्रम म जिहाँ लोगन सकलाय राहय, काबर येकर ले दूसर मनखे ल घलो देहदान के संबंध म जानकारी अउ प्रेरणा मिलथे। घोषणा करे के बाद देहदान के रजिस्ट्रेशन करवाना अनिवार्य हवय। आप कोनो भी मेडिकल कालेज, एम्स या मेडिकल रिसर्च सेन्टर म जा के देहदान के विधिवत पंजीयन करा सकथव।
देहदान के फायदा– देहदान करे ले पहिली फायदा पर्यावरण ल होथे, पाँच छह कोंटल लकङी के बचत, घी, राल, माटी तेल जम्मो जिनिस के बचत। लकडी जलाय ले पर्यावरण प्रदूषित होथे तेकर ले बचत। मनखे के हाडा ल बिनके अस्थि बिसर्जन करे जाबे तेकर बचत। अस्थि बहाये ले नदी ह प्रदूषित होथे तेखर बचत। असइने मुरदा शरीर ल पाटबे तभो खरचा आथे वोकरो बचत।
काबर करन देहदान -मरे के बाद मनखे के शरीर ल लोगन अपन-अपन धरम के रीति-रिवाज के अनुसार या तो जला दे जाथे या दफना दे जाथे। ये दूनो क्रिया म मनखे के शरीर ह कोनो काम नइ आवय। फेर मरे के बाद 1 मनखे के मृत शरीर के स्वस्थ अंग अउ टिशू ला दूसर जीवित मनखे के शरीर म प्रत्यारोपित करके लगभग 50 मनखे के जान बचाये जा सकथे। जइसे -दू आँखी ले दू मनखे के आँखी रोशन हो जाथे, दू किडनी ले दू मनखे के जिनगी बांच जाथे, अइसने फेफडा, लीवर, हृदय, कार्निया, टिशू, त्वचा आदि अंग ल अलग-अलग अइसन मनखे के शरीर म प्रत्यारोपित कर दे जाथे जउन मन एकर अभाव म मरनासन्न स्थिति म पहुंच जाय रहिथे। बाकी बांचे शरीर ह मेडिकल कालेज के विद्यार्थी मन के काम आथे, काबर कि चीर-फाड करे बर मनखे के शरीर बड मुसकुल म मिल पाथे। अइसने कोनो-कोनो देहदान करे रहिथे तेकर शरीर ह मेडिकल स्टूडेंट मन के काम आ जाथे।
नावा सोच के जरूरत– 21 सदी ह विज्ञान के जुग आए, रूढिवादी बिचार ल अब बदले के बेरा आ गे हे। कतकोन झिन ल कहत सुने होहु- आँखी ल दान करबे त दूसर जनम म अँधरा होबे मान्यता ल खतम करे जरूरत हवय। पहिली गुनव अउ गुने के बाद सही ल मानव। मनखे जीयत भर जम्मो प्रकार के सुख ल भोगथे, देहदान कर के हम मरे के बाद घलो कई झिन के जिनगी बचा सकथन। मरे के कुछ घंटा तक मानव शरीर के अंग ह सुरक्षित रहिथे तेखर सेती मनखे के के मृत शरीर के कई हिस्सा ह दूसर मनखे के शरीर म प्रत्यारोपित हो जाथे। माने कि मरे के बाद आप बिना खरचा करे पुन्न कमा सकथव। दुनिया भर म अंग नइ मिले के कारण हर बछर 5 लाख मनखे के मौत हो जाथे। देहदान करके इंकर जान बचाय जा सकथे। ये विचार करे विषय हे।
दूसर पहलु – हमर देश म जघा-जघा मेडिकल कालेज खुल गे हवय फेर मेडिकल विद्यार्थी के अध्ययन करे खातिर मानव शरीर के उपलब्धता बहुत कम हवय। मेडिकल बोर्ड के अनुसार हर डाक्टर के पाछू कम से कम 1 मानव शरीर (मृत) के प्रेक्टिकल करे खातिर होना चाही फेर मानव शरीर न मिल पाये के कारण मेडिकल के विद्यार्थी मन चित्र या डायग्राम के माध्यम ले शरीर के संचरना के अध्ययन करथे। प्रेक्टिकल तो तभे करही न जब मानव शरीर मिलही अइसन स्थिति म उंकर मेडिकल के पढई ल अधूरा कहे जा सकथे। यदि विद्यार्थी मन ल मानव के मृत शरीर मिल जाही त उन चीर फाड करके पूर्ण रूप से शरीर ल समझ पाही ये वजह से भी देहदान करे के बहुत जादा आवश्यकता हवय।
जरूरी गोठ – देहदान करे भर ले कुछ नइ होवय होवय, देहदान के घोषणा करना अउ ओकर रजिस्ट्रेशन करवा लेना तो आसान हवय फेर देहदान के क्रियान्वयन बड मुसकुल काम हवय। देहदान ह एक प्रकार ले संकल्प आय जउन ल पूरा करना चाही। देहदान करे के बाद आप तो नइ राहव त आपके ये संकल्प ल आपके अवईया पीढी या आपके करीबी रिश्तेदार ह पूरा करथे। येकर सेती देहदान करईया मनखे ल अवईया पीढी या अपन करीबी रिश्तेदार ल घेरी-भेरी चेता के राखे ल परही कि आपके अंतिम इच्छा का हे। उनला येह बता के राखे ल परही कि मरे के बाद तुरते बाद रजिस्ट्रेन सेंटर ल फोन करहू। अब आजकल तो 1 घंटा के भीतरी एम्बुलेंस पहुंच जथे ओकर बाद मृत शरीर ल सुरक्षित उठा के ले जाथे। मनखे के जेन-जेन हिस्सा बने रहिथे ओला तुरते उपयोग कर लिए जाथे बाकी शरीर ल मेडिकल छात्र मन चीर-फाड करके अध्ययन करथे| यदि मृत देह ल रजिस्ट्रेशन सेंटर भेजवाय म देरी होइस त मृत देह के कतको अंग हा खराब हो जाथे जेकर ले न तो देह के उपयोगिता रइही न देहदान के सार्थकता।
अदभुत उदाहण– भिलाई (छ.ग.) के बेटी अजीता पुरंग शाह बिहाव के बाद अमेरिका के न्यू जर्सी म रहत रहिस। ब्रेन हेमरेज के कारण ओकर मौत होईस, फेर मरे के पहिली अजीता ह देहदान करे रहिस। मरे के बाद अजीता के मृत देह ले 30 मनखे के जान बाचिस। अजीता के अलग-अलग अंग ल अलग-अलग मनखे ल प्रत्योरोपित करे गिस ये प्रकार ले मरे के बाद घलो अजीता ह देहदान करके मिसाल बनिस।
अजय ‘ अमृतांशु”
(लेखक अड उंकर धर्मपत्नी किरण साहू देहदान कर चुके हवय)
धमनी वाले श्री अजय शर्मा जी बतावत हे देहदान के महत्व


text:
4 Nov 2014
साफ-सफाई के संखनांद म फुटहा नंगाड़ा तको ठिनठिनावथाबे
सिरी नरेंद्र मोदी जी के प्रधानमंत्री बनते साठ देस म एक नवापन दिखत हाबे। अइसे लागत हे जानो-मानो ढुड़गा म फेर पीका फूटत हाबे, थकहा जांगर फेर भाड़ी फोरत हाबे। कतको लोगन के नारी ल टमड़ के देखेवं, सबोच हर नवा जोस अउ जुनून म दिखत हाबे। मोदी जी के आजादी परब के भासन जेमा ओमन केहे रिहिन के तुमन 12 घंटा काम करहू त मैं 13 घंटा काम करहूं। लागथे इही बात अब जवान मनके मन म समागे, चारो मुड़ा नमो-नमो के गुन-गान होवथाबे। मोदी जी ह राष्ट्रपिता महात्मा गांधी के जयंती के दिन ले सरी देस ल स्वच्छता महाअभियान के संकलप दिस। परन करे ल किहिन के अवइया दिन माने 2019 म जब हमन गांधी जी के 150 वां जयंती मनाबो तब हमर भारत म गंदगी के नामो निसान नइ रिही। संकलप के असर तो सरी देस म दिखिस जिहा-जिहा भाजपा के सासन हाबे उहा छोटे-बड़े सबो कार्यकर्ता ले लेके राज के मुखिया तको ह बाहरी धर के सड़क बाहरे बर निकलगे। ओकर संगे-संग सबो सरकारी विभाग ल तको निर्देस जारी होगे के सबो ल स्वच्छता अभियान म जुरना हे अउ अपन-अपन कार्यालय के साफ-सफाई करना हाबे। जनप्रतिनिधी, अफसर, करमचारी, मास्टर सबो झिन मन जुर मिलके बाहरी धरे-धरे फोटो खिचाइस। फोटो खिचाइस ये पाके केहे बर परत हे के जिहा ओमन सफई अभियान चलईस ओ करा अभी तको कचरा बगरे हाबे।
कतको अफसर मन सान से सेखियावत फोटो ल अखबार म छपाये तको रिहिसे के हमन अपन कार्यालय म स्वच्छता अभियान चलाके साफ-सफाई के संकलप ले हाबन। सरकारी विभाग म तो साफ-सफाई बर बकायदा आदेस जारी होय रिहिसे। अभियान तो अइसे होगे के चलो कोनो बोलत हे तव आदेस कर दव, फोटो खिचालव, खेल खतम, एक दिन म थोरहे कचरा साफ होही। ये एक दिन वाले मनतो अभियान के कबाड़ा करत हाबे। कुछू करथे तेकर ले जादा तो जनवाथे। मोदी जी के मंसा म कोनो संका नइये उकर अभियान एक दिन जरूर सफल होही। फेर फोटो छपास नेता अफसर के हिरदे म ये बात ल जाना चाही के जेन जगा म हम सफाई के संकलप लेवन ओ जगह हमेसा साफ होना चाही। दूसर के मन मढ़ाये वाला बुता नइ होना चाही। अपन हिरदे ले लोगन ह ये महाअभियान ले जुरे तब काम बनही।
अभियान के संख तो बाजगे फेर सुरू होय हाबे तेन दिन ले जिहा-जिहा के खबर सुने रेहेव के फलाना जगा स्वच्छता अभियान के आयोजन फलाना नेता डहर ले करे गे रिहिस हाबे, उहीच ठउर म गंदगी पसरे दिखत हाबे। अपन-अपन गली-मोहल्ला अउ घर ल देखन तव अपन घरेच भर साफ दिखथे उहू ह पर भरोसा। झाड़ू-फोछा के बुता करे बर बनिहार लगाये रिथन उही ल चिचिया-चिचिया के, गारी गल्ला देके अपन घर ल साफ करवाथन। घर के कचरा ल बाहिर फेकवाथन। मोटर गाड़ी म चघे-चघे खई-खजेनी अउ आने समान के कचरा ल बाहिर सड़क म फेक देथन। हमरे घर ले निकले कचरा ल गली म देख के सफाई वाला बर ताव म आ जथन। पद अउ पावर के सेती तुरते साफ करा लेथन। हांसी-ठठ्ठा तब लागथे जब सौ-सौ झिन जेकर घर साफ-सफई करे बर बनिहार हाबे ओही मन देखनी करे बर बाहरी धर के सड़क ल बहार के फोटो खिचाथे। ओकर बाद ओ जगह म नास्ता के कागत, झिल्ली, फूलमाला, दुच्छा परे पानी के बोतल। अभियान वाले मन जतका के सफई नइ करे तेकर ले जादा तो अऊ कचरा बगरा के रेंग देथे। माननीय मादी जी के सियानी सोच ले भारत एक दिन सिरतोन म स्वच्छ भारत बनही। काबर के जेकर विचार नेक रिथे अउ निसुवारथ काम करे के जेकर म जुनून रिथे ओकर संग भगवान तको देथे। भगवान अइसन मनखे के संग नइ देवे जेन मन साफ-सफई के फूटहा नंगाड़ा बजाके वाहवाही बटोरथे।
Subscribe to: Post Comments (Atom)


text:
प्रशासनिक शब्दकोश बनइया मन ल आदर दव, हिनव झन
छत्तीसगढ़ राजभाषा आयोग दुवारा छपवाय हिन्दी-छत्तीसगढ़ी प्रशासनिक शब्दकोश भाग एक के बारे में कुछ लेखक मन के बिचार पढ़े के मउका लगिस। खुसी होइस के छत्तीसगढ़ी भाषा खातिर जागरिति हवय। दू चार बात मोरो मन म उठिस, तोन ल बताना जरूरी समझत हँव।
ए शब्दकोश ल राजभाषा आयोग ह नइ बनाय हे। विधानसभा सचिवालय ह साहित्यकार मन के कार्यशाला लगा के ऐला तइयार करिस अउ राजभाषा ल छापे बर भेज दिस। आयोग ह बहुत झन साहित्यकार अउ भाषा विशेषज्ञ मन ले एला जँचवाइस अउ उँकर सहमति होय के बाद छपवाइस। डॉ. पालेश्वर प्रसाद शर्मा, डॉ. चितरंजन कर, डॉ. विमल पाठक, डॉ. रमेंद्र नाथ मिश्र, डॉ. जे. आर. सोनी, सुशील यदु आदि लगभग 15 साहित्यकार अउ भाषा विशेषज्ञ मन के योगदान ए शब्दकोश म हवय। ए प्रशासनिक कोश आय, सामाजिक अउ पारिवारिक नहि। ते पाय के, घर गाँव के गुरतुर अउ मिट्ठ् शब्द नइ मिलय।
ए शब्द कोश ल छपवाय के असली मनसा हवय के प्रशासन के काम काज छत्तीसगढ़ी में शुरू करे बर मदद मिलय अउ जरूरत पड़े ले सरकारी अधिकारी-कर्मचारी मन ल छत्तीसगढ़ी म टिप्पणी, चिट्ठी, ज्ञापन आदि लिखे के प्रशिक्षण अयोग दुवारा दिए जा सकय।
एक ठन मनसा अउ हे के शब्दकोश म सरगुजिया, हल्बी, गोंड़ी, सादरी, भतरी आदि बोली के समानार्थी शब्द घलो जुडँव ताकि बड़े शब्दकोश बना सकन अउ छत्तीसगढ़ी जादा धनी हो जाय।
प्रशासनिक शटद कोश म उर्दू भाषा के शब्द रहना स्वाभाविक है। मुगल कालीन शासन म प्रचलित उर्दू ह अंग्रेजी शासन के तीन सौ ले जादा साल के बाद घलो बने रहिगे अउ आजो हावय। गवाही खातिर समन जारी होही, त लिखाय रहिथे के ‘‘हमें जानकारी मिली है कि तुम इस मामले में गवाही दे सकते हो लिहाजा अमुक तारीख को इतने बजे मेरी अदालत में हाजिर हो ’’ – वगैरह। अइसने बिक्रीनामा म लिखाथे-मन के मैं- वल्द-उमर-निवासी-साकिन-तहसील व जिला-तसदीक करता हूँ कि मुझे अपनी जरूरत के लिए रकम की जरूरत है लिहाजा अपने हक की जमीन खसरा नं., रकबा, फलाना के पास बेचता हूँ । होशो हवाश के साथ यह बिक्रीनामा लिख दिया कि सनद रहे और वक्त जरूरत पर काम आए, वगैरह।
अगर कोनो शब्द के दूसर उपयुय्त समानार्थी शब्द हो सकत हे, त जानकार मन आयोग ल चिट्ठी लिख के सुझावँव ताकि विशेषज्ञ मन ल बता के शब्दकोश म संसोधन हो सकय। जब भारतीय संविधान म अभी तक संसोधन होवत हे, त प्रारंभिक शब्द कोश म काबर नइ चाही। छत्तीसगढ़ी के बढ़ोत्तरी खातिर देवेंद्र वर्मा, डॉ. सच्चिदानंद जोशी, के.डी.पी.राव आदि गैर छत्तीसगढ़ी मन के उछाह सराहनीय हे। छत्तीसगढ़ी मन के उछाह उँकर ले जादा होना चाही।
एकझन लेखक ह लिख दिस के ए शब्द कोश म ‘कोढिय़ा’ शब्द के अरथ ‘सुस्त’ लिखाय हे जोन गलत हे, सही अरथ ‘काचोर’ होही। मैं ह शब्द कोश म खोजेंव, तब पता लगिस के एमे न ‘कोढिय़ा’ शब्द लिखाय हे, न ओकर कोनो अरथ। ओ लेखक के अधरे अधर लबारी मारना बने नइ लागिस। कोनो केकरा ह आगू बढ़े के उदिम करथे, त दूसर केकरा ह ओकर गोड़ ल तिर के गिरा देथे। हमर छत्तीसगढ़ म घलो कोनो-कोनो अइसने करथें। एक झन छत्तीसगढिय़ा आगू बढ़ही त दूसर हर ओकर गोंड़ तिरथें। अनख होथे के ए ह काबर आगू बढ़त हे। मैं ह ओकर ले आगू बढ़ जाँव, अइसे नइ सोंचय।
अभी शब्दकोश के भाग दो अउ भाग तीन छपना हे। मैं हर साहित्यकार मन से बिनती कर हूँ के आयोग के कार्यालय म आके ओ शब्द कोश ल देख लँय अउ सुधारे के लइक हे, तो अपन सुझाव लिख के दे दँय ताकि छपे के पहिली विशेषज्ञ न ल बता के संसोधन करे जाय।
आखिर म अतके कहना हे के छत्तीसगढ़ी भाषा अउ ओकर शब्दकोश के बढ़ोतरी खातिर पौधा म खातू डालना चाही, टँगिया नइ मारना चाही। ककरो गलती निकालना सरल हे। गलती निकलइया के घलोक गलती निकल सकत हे। गलती दिखय त ओकर बलदा सही विकल्प सुझावव। हमर सोच धनात्मक होना चाही, ऋणात्मक नहि। मिहनत करके शब्द कोश बनइया मन ल आदर दव, ओमन ल हिनव झन।
मया करइया देवता होथे, क्षमा करइया मनखे तन
घिना करइया रक्सा होथें, जइसे चाहस, वइसे बन
दानेश्वर शर्मा
(अध्यक्ष, छत्तीसगढ़ी राजभाषा आयोग)
छत्तीसगढ़ी प्रशासनिक शब्दकोश उपर राजभाषा आयोग के अधियक्छ सिरी पं.दानेश्वर शर्मा जी के बिचार सुनव-


text:
सार गोठ (मोर अंतस के सवाल ये हरे कि करजा नई सुहावय त जनम ले दाई-ददा हमर बर जे करे रथे वो करजा मुड म लदाय रथे तेला काबर नई छुटय? अऊ सिरतोन कबे त करजा करे के कोनो ल साद नई लागय फेर अपन लइका बर, परवार बर, जिनगी के बिपत बेरा म करजा घलो करे ल परथे।) एक […]
Continue reading »
भटकुल नानचुन गांव रथे, फेर ऊंहा लड़ई-झगरा अऊ दंगा असन बुता होवते राहय। ऊंहा के गंउटिया इही झगरा के पीरा ल नई सही सकीस अऊ परलोक सिधार गे, ओखर माटी पानी में पुरा अतराब के मनखे सकलइस, ओमा एक झन साधु घलो आय राहय। वोहा गंउटिया के ननपन के संगवारी रथे, वोहा गंउटिया के जिनगी के हर-हर कट-कट ल जानत […]
Continue reading »


text:
चार बेटा राम के कौडी के ना काम के
छोहीहा नरवा के दुनो कोती दु ठन पारा नरवरगढ़ के । बुड़ती म जुन्ना पारा अउ उत्ती मा नवा पारा । जुन्नापारा मा गांव के जुन्ना बासिंदा मन के डेरा अऊ नवापारा मा पर गांव ले आये नवा मनखे मन के कुरिया । गांव के दुनो कोती मंदिर देवालय के ष्संख घंटा के सुघ्घर ध्वनि संझा बिहनिया मन ला सुकुन देवय । गांव के चारो कोती हरीयर हरीयर रूख राई, भरे भरे तरीया अउ लहलावत धनहा डोली, जिहां छेड़े ददरिया निंदत धान संगी अउ जहुरिया । जम्मो प्राणी अपन अपन काम ले संतुस्ट, लइका मन बाटी भवरा, गिल्ली डंडा, चर्रा कबड्डी नोनी मा फुग्गड़ी खेलय । अइसे लगय जइसे सरग हा इहें उतर गेय हे ।
इही गांव मा तोप नाम के एक किसान रहय, जेखर दषरथ कस चार झन छोरा हीरा, हरूवा, झड़ी अऊ झडुवा । तोप हा ददा दाई के दस पंद्रा इकड़ खेत मा तनमन ले खेती करय अउ अपन लइका बच्चा के भरण पोसण करय। अपन जमाना मा तोप हा अंग्रेज मन के स्कूल ले चैथी पास रहय । ओ जमाना चैथी पढे मन ला मास्टरी, पटवारी, बाबू के नौकरी बिना मांगे मिल जय । घर बइठे नौकरी के आर्डर । आज कस मारा मारी नई रहय । फेर ओखर ददा हा ओला नौकरी मा नई भेजीस कहे लगीस-‘‘उत्तम खेती, मध्यम व्यपार अउ नीच नौकरी, छाती तान कमा बाबू अउ लात दे के सुत‘‘ तै मोर एके झन बेटा तोर बर अतका खेती खार पूरय के बाचय । ओ बखत के आदमी मन संस्कारी रहय, अपन दाई ददा के बात ला नइ पेले सकय । आजकाल के लइका मन कस मुडपेल्ली काम नइ करे पात रहिन । अपन ददा के बात मान अपन गांव मा अपन खेती अउ परिवार मा मगन तोप रमे रहिगे । अपन ददा के संस्कार ला हीरा, हरूवा, झड़ी अउ झडुवा मा पेड़ के जर मा पानी रिकोये कस रिकोय लगिस । बेरा जात नई लगय देखते देखत लइका मन पढ़ लिख के तइयार होगे । तोप अपन चारो लइका ला षिक्षा, संस्कार के संगे संग काम करे के कूबत घला पैदा करिस । एही कारण ओखर चारो लइका सहर मा बने बने नौकरी चाकरी करे लगिन । चारो लइका के बर बिहाव करके तोप गंगा नहा लिहीस ।
चारो बेटा बहू सहर मा अउ ठोकरा ठोकरी गांव मा । घर कुरिया भांय-भांय करय । तोप गांव बस्ती मा घूमे फिरे ला निकल जय, त ठोकरी कुवंरिया निच्चट अकेल्ला घर कुरिया के भिथिया ला देखय फेर अंगना ला देखय । देखय- हीरा ठुमुक-ठुमुक दउड़त हे, पांव के घुंघरूं वाले साटी छन-छन बोलत हे, अपन हा दुनो हाथ लमाय ओ बेटा मोर हीरा कहत पाछू कोती उल्टा पाव आवत हे । ऐही बख्त फोन के घंटी बाजे लगिस । कुवंरिया झकना के फोन ला उठाइस –
‘दाई पा लगी‘ का करत हस ओ ददा कहां हे ? दूसर कोती ले हीरेच ह बोलत रहय । कुवंरिया के आंखी डहर ले आंसू छलके लगिस – ‘खुष रह बेटा खुष रह रे‘ अउ का हाल चाल बाबू ।
ओम का करत हे गा ?
स्कूल गे हे दाई ।
अब का पढ़त हे ओम हा ?
क्लास फोर
अच्छा अच्छा, अउ बहू गीता कहां हे गा ?
ऐ…………….दे बात अधूरा रहय के फोन हर कटगे । दाई के अंतस हा भुखायेच रहिगे । का करेबे फोन उठाय भर ला आथे फोन लगाय लय तो आवय नही । चुरमुरा के रहिगे बिचारी कुवंरिया हर ।
ओती बर गीता हा हीरा के हाथ ले फोन झटकत कहत हे -‘आई डोंट लाइक टाकिंग युवर मदर‘ आपके मम्मी फिर गांव आने को कहेगी मुझे वहां जाना पसंद नही । ओम वहां जाकर गंदा गंदा गाली गालोच देना सीख जाता है, गंदे स्थान पर खेलता है ।
‘‘ ओही गांव के हीरा ह तोर हीरा होय हे गोइ‘‘-मन मा हीरा बुदबुदावत कहे लगिस-‘‘तो क्या हम अपने मम्मी पापा को यूं ही छोड दे अकेले‘
वहां सब कुछ तो है ना जमीन जयदाद, ऊपर से तू हर महिना पैसा भेजते हो और क्या चाहिये उन्हे‘‘ गीता हर झंुझलात कहिस । दुनो झन मा अइसने तकरार आय दिन होत रहय । फेर हीरा एको घा अपन दाई ददा मेर जायके हिम्मत नइ कर पायिस । हां हर महिना जउन बनतिस रूपया पइसा जरूर भेज दय ।
हरूवा हर एक ठन बड़ेक जन कंपनी के मनेजर साहब बनगे रहय । ओखर गोसाइन घला एकठन कम्प्यूटर कंपनी मा इंजिनियर रहय । सुत उठ के आफिस अउ आफिस ले आके बिस्तर ऊंखर दिन अइसने निकलत रहय काम बूता छोड़ अपने बर सोचे के फुरर्सत नइ रहय त दाई ददा ला का सुरता करतिन ।
झड़ी सरकारी आफिस के बाबू रात दिन टेबिल के बूता अउ ओखर खालहे ले कमई । लालच बुरी बलाई अउ अउ के फेर मा घर डहर के चिंता हरागे । रात दिन कूद-कूद के कमई अउ डौकी लइका संग गुलछर्रा उठई ओखर जिंदगी होगे रहय ।
झडुवा एक ठन कंपनी के सेल्स मेन रहय । ये सहर ले ओ सहर समान के आर्डर ले बूता करय । ओखर मन तो गांव जाय के होवय फेर वाह रे बूता छुटटीच नइ मिलय अइसे फतके रहय अपन काम म ।
कुवंरिया फोन ला धरे अवाक खडे रहय सोचत-का अच्छा दिन रहिस ओ दिन हा-
लइका मन सुघ्घर खेलय पढ़य अउ लड़य दाई दाई गोहरावत रहंय बूता तक नइ करन देत रहिन –
‘दाई-दाई मझला भइया मोरा मारथे संग मा नइ खेलावन कहिके, महू खेल हूं दाई‘ छोटे लइका झडुवा हा अपन दाई ला गोहरावत रहय । ‘अरे बेटा झड़ी आतो ऐती-‘ कुंवरिया मुॅह ले बोल डरिस ओतके बेरा तोप हा घूम फिर के दुवारी मा घुसरत रहय । कुवंरिया के भाखा सुन के ओखर मुह मा चमक आगे के झड़ी सहर ले आय हे कहिके । ऐती ओती देखिस झड़ी कहां हे ? लइका मन कहां हे ? चारो कोती देखीस नइ पाइस कोनो ला । तोप समझगे कुवंरिया हा लइका मन के सुरता मा सुर्रात हे कहिके । तोप हा मन मा ठानिस के दू चार दिन बर कुवंरिया ला सहर लइका मन देखा के ला हूॅ कहिके । ओ हर कुवंरिया ले कहिस -‘ऐजी सुनत हस काली हीरा मन मेर जाबो रोटी पिठा बना ले । कुवंरिया के उखड़त सांस मा फेर सांस आगे सिरतुन हीरा के ददा । का कहे जी फेर एक बार कहि तो । ह हो हीरा मेर सहर जाबो रोटी पिठा बना डर ।
कुवंरिया कुलकत ठेठरी खुरमी बरे लगिस । घीव के मोवन डार के कुसली घला सेकीस । सोवत ले ओ हर लइकामन बर तइयारी करीस । लइकामन मेर जाये के साध मा निंद घला नइ आवत रहय । खुषी मा कुलकत मुंदधरहा ले उठ के नहा धो के तइयार होगे । गांव के पहिली गाड़ी मा दुनो झन सहर बर निकल गे । दिन भर के रददा मा मुंदधियार के सहर पहूंचिन । घर पहुचिन त ओतके बेर हीरा मन डायनिंग टेबल मा खाय बर बइठे रहंय । हीरा दाई ददा ला देख बड़ खुष होगे उठ के सुघ्घर दाई ददा के पांव छू के पैयलगी करीस । गीता घला लाजे काने दुनो झन के पांव छुईस । कुवंरिया झटटे ओम ला गोदी मा लेके चूमे लागीस । लइका ला पाय पाय हीरा के मुॅंहे मुॅह ल देखय अउ लइका ला दुलारय । खाय पिये के बाद कुवंरिया हीरा संग बतियाय लगिस कब आधा रात होगे गम नइ पाइन । बिहनिया ले नहा धो के ओम स्कूल त हीरा अपन आफिस चल दिहीस । गीता घला आज काल के नारी घर मा फोकट थोरे बइठे रहितिस उहू हा प्रायवेट स्कूल मा बढ़ाय बर चल दिहीस । तोप घला सम्हर ओढ़ के सहर घूमे बर निकल गे । कुवंरिया अक्केला के अक्केला । एकाक घंटा मा तोप घुम फिर के आईस । कुवंरिया, तोप ला लोटा मा पानी कहिथे –
कहां गे रहेवजी
कहां जाबे भइगे सड़क कोती भिड़-भाड़ देख के आगेंव ।
बने करेव जल्दी आके अकेल्ला मन बने नइ लगय । लइकामन ला देख के बने लगीस जी । फेर सोचथंव – का जमाना आगेजी सब अपने मा मगन काम-काम अउ काम । घर मा जम्मो जिनीस हवय नइये काही त मनखे । अइसे गोठ-बात करत संझा होगे जम्मो प्राणी अपन-अपन काम ले घर आईन खाइन-पिइन अउ सुतगे । ऐही रकम दुनो ऊंहा हफ्ता भर रहिके गांव आगे ।
गांव आये दुये चार हफ्ता होय रहय के कुंवरिया बीमार परगे अउ दुये चार दिन मा अतका कमजोर होगे गे खटिया ले उठे बइठे नइ सकीस । तोप फोन करके जम्मो लइका ला घर आये बर कहिस । चारो लइका अपन-अपन बूता ले छुट्टी ले के घर आईन । लईका मन देख के ठोकरी कुंवरिया के मन हा हरियागे । चारो बेटा-बहू ले घर भरे-भरे लगय । अंगना मा नान्हे-नान्हे लइका मन खेल ले फेर एक बार कुवंरिया मन अउ अंगना भर गे दुयेच दिन मा । ओखर सख अब खटिया ले उठे के होगे ।
चारो बेटा-बहू दू दिन के छुट्टी ले के आये रहिन । काम के चिंता मा ओमन दाई ला बने होवत देख अपन- अपन काम चल देइन ।
कुछे दिन मा ठोकरी फेर पर गे । ऐ दरी अइसे परीस के उठे नइ सकिस । गांव के मन ठोकरी के अंतिम दरसन करे बर आय रहय ते मन गोठियात रहंय – ठोकरी के जीव लइका मन बर लग गे । आखरी बेरा मा कोनो संग नइ दे पाइन । का करबे -चार बेटा राम के कौड़ी के ना काम के ।


text:
मेला म बधे हे मितान ते पाय के दूनो मितान बर मेला हर मितानी के चिन्हारी होगे हे। जइसे-जइसे मांघ लक_ाथे, पुन्नी तिरयाथे मितान संग भेट करे के खुशी बाड़हत जाथे। कोनो ह देव धामी के दरस करे बर जाथे, कोनो ह हाट बजार करे के मजा ले बर जाथे अउ कोनो-कोनो मन ह तो भीड़-भड़क्का के धक्का लेयेच बर जाथे। फेर सोहन अउ मोहन मन तो एक दूसर ले भेट करेच बर जाथे। सोहन अउ मोहन ह नाननान रिहिसे तब अपन-अपन दाई-ददा एक पइत संग मेला देखे बर गे रिहसे। उहें मेला म दूनों झन ल ओकर दाई-ददा मन मितान बधवाय रिहिसे। ऊंकर दूनों के परवार ह मेलाच म पहिली खेप संघरे रिहिस, आन-आन राज के रहवइया अऊ आन राज केे मेला। उदूप ले संघरिस, अउ अइसन नता गढ़हइस कि एके ठन चुल्हा म दूनों के जेवन चूरे। संघरे नहावय, संघरे देव धामी के दरस करे बर मंदिर देवाला किंजरे। मोहन अउ सोहन दूनों झीन के गाड़ी ह नदिया तिर एके जगा ढिलाय रिहिसे ते पाय के एक ठीन घर बरोबर नता-रिस्ता होगे। बने-बने मन मिले रिहिस के ओमन ल आन राज के मेला देखे बर आय हन किके गमे नी होत रिहिस। अइसे लागे जानो-मानो गांवे के मड़ई मेला म हावन। दू दिन के रहइया चार दिन रिगे। मेला तो चार दिन के रेला आय, बार नाहकिस ताहन उसलो-उसलो होगे। इकरो मन के समान के जोरा-जंगारी होय लगगे। संग छुटे के दुख होइस। कोन जनी अब के गे अउ कब भेंट होही, होही कि नहीं। तिर तखार के होतेन ते आवा जाही मेल-मुलाकात करतेन फेर दूर देस के डहरचला। दूनों झीन मन इही गुनते रिहिस के ठउका मित-मितान बधे के बिचार अइस। सियान मन ले जादा दूनो के लइका मन मनके संग नइ छूटत रिहिस, लइकाच मन ल मितान बधा देथन किके अउ सोहन-मोहन ल मितान बधवा दिस। मेला म रद्दा रेगत अभरे सही अभरिस। डहरचलती मनके मन ह अइसे मिंझरिस के मितानी नता होगे। अब तो सोहन अउ मोहन जवान होगे हाबे अपन-अपन घर के सियान होगे हे तभो ले एको साल मेला जवई नइ अतरिस। साल के साल जाथे, दूनों मितान मिलथे। घर दुवार अउ मया पिरित के गोठ होथे हाट बजार करथे अउ घर लहुट आथे।
ऊंकर मन के मितानी के किस्सा ह जतके मंदरस सही मीठ हे वोतके लीम सहिक करू घलोक हे। सोहन के ददा ह जे खा के अपन गांव ल गाड़ी फांदिस। दुरिहा के कारोबार किके ओकर दाई ह दिने मान सबो तियारी ल कर के राखे रिहिस। सबो कोनो जेवन पानी करिस अउ निकलिस। रात भर गाड़ी चलिस। सुकवा के उति होइस अउ गाड़ी के मेला पहुंचती होइस। अइसने मोहन के ददा मन घलोक जे खा के लिकले रिहिस ते पाय के उहू मन सुकवा उवत मेला म आगे रिहिसे। वोतका बेरा जादा गाड़ी-घोड़ा नइ पहुंचे रिहिस ते पाय के मेला म नंदिया के लक्ठाच म ओकर गाड़ी पहुंच गे रिहिस। नंदिया तिर गाड़ी ल ढिलिस अउ बइला मन ल पानी पियाय बर लेगिस। बेर नइ उवे रिहिस ते पाय के सोहन के निंद नइ उमचे रिहिस। गाड़ी म लगे टट्टा के छांव म लइका बने सुते हे किके वोकर दाई ददा मन नंदिया नहाय बर चल दिन। बेर उवे के आगू बने नहा खोर के अइस लइका मन ल उठाबो अउ मंदिर देवाला दरस करे बर जाबो किके। गाड़ी मेर आगे लइका ल उठाय बर टट्टा म ढकाय कपड़ा ल उघारिस। भितरी म लइका नइ दिखिस। ओकर दाई हांक पारिस- अरे सोहन कहां हस बेटा। ओ कोति मोहन के दाई तको चिल्लाय लगे मोहन-मोहन किके। दूनो अपन-अपन गाड़ी ल उतरके कोन जनी कते कोति रेंगे देहे ते कोनो कोति ले आरो तको नइ मिलत हे। तिर तखार के अवइया-जवइया अउ आस परोस के गड़हा मन ल पुछिस। कोनोच नइ देखे पाइस के लइका मन कोन कोति अउ कतका बेर रेंग गे ते। दूनो झीन के डेरा म रोवा-राही परगे। कोनो काल के लइका मन के साध म मेला जाबो करिस ते साधो भुतागे। पूरा मेला भर छान मारिस। दूनो परवार के मन संघरे खोजइ बुता करे। आन राज अनचिन्हार अउ आन सगा के रिहिस फेर दूनो के उपर एके दुख परे रिहिस। इही पा के दूनो ह एक दूसर के सगा नता-रिस्ता बरोबर जिकर करके खोजई करे। मंदिर देवाला हांट बजार सबो कोति ल देख डरिस फेर कोनो कोति ले सोहन-मोहन मिलिस। कोन कोति गे हाबे तेकर आरो तको नइ मिलत रिहिसे। जेने मंदिर म जवे तेने म मनउती के मांगय। बदना बदय। का साधु का भटरी सबो करा बिचरवा डरे रिहिस। सबोच ह काहय आ जही तोर लइका ह। उंकर मन के मेला तो रोवा राही म कटगे। दिन बुड़ताहा फेर एक रपेटा खोजे बर निकलिस। हतास निरास होके मोहन सोहन के दाई-ददा मन अपन डेरा मेर लुहटिस। डेरा म मोहन अउ सोहन दूनो झन कांदा कुंसियार अउ ओखरा झड़कत बइठे राहय। दूनो लइका गाड़ी के छांव म गोड़ हाथ ल लमाये निसंसो बइठे। लइका ल देख ऊंकर दाई-ददा के जी म जी आईस। अपन-अपन लइका ल छाती म ओधा के रोइस। दूनो झन संखरे रिहिस ते पाय के अपन गाड़ी खोजत-खोजत उहू मन आगे। उसनिंदा म उठके दूनो लइका मन घर सहिक सूर-सूर म रेंग गे रिहिस। फेर भगवान के किरपा ले दूनो झन फेर बने-बने लहुट के आगे। ऊंकर दाई-ददा मन देव धामी म बधे बदना ल तूरते पूरा करिस। एकईस-एकईस ठन नरियर महादेव के मंदिर म चघाईस। सबो मंदिर देवाला म जाके अगरबत्ती अउ फूल-पान चढ़ाके देवी-देवता के जय जय गइस। अइसन रकम ले सोहन अउ मोहन मन संघरे रिहिसे। असल संगी उही आय जेन हा बखत म काम आवय। अउ ये मन तो अनबुद्धि रिहिसे तभो ले संग ल नइ छोड़े रिहिसे। तब ल देख ले अउ अब ल। वोमन साल के मेला म मिलथे। अउ मिले-बिछड़े किस्सा ला रई-रई के सोरियाथे।


text:
जलदेवती मैय्या के वरदान
एक गांव म एक साहूकार रहय। साहूकार के सोला साल के सज्ञान बेटी रहय। साहूकार के पूरा परिवार धार्मिक रहय। साहूकार के दुवारी मं आय कोन्हो मंगनजोगी कभु दुच्छा हाथ नई जाय। भूखन ला भोजन देना, पियासे ला पानी पिलाना अउ भटके ला रस्ता बताना साहूकार के परिवार अपन धरम समझे। साहूकार के बेटी निसदिन अपन कुल देवता के पूजा पाठ करके दान पुण्य करे। कुछ दिन बाद लड़की के बिहाव दूसर राज के साहूकार के लड़का संग होगे। ससुरार जाय के पहिली लड़की ह मन लगाके कुल देवता के पूजा पाठ करीस। तब कुल देवता लड़की के भक्ति भाव ला देख के खुस होके परगट होगे। कुल देवता ला अपन आघू म सउहत देखके लड़की देवता के चरण म गिरगे। देवता लड़की ला उठाके किहिस, बेटी मैं हा तोर भक्ति ले खुस हंव तोला जउन वरदान मांगना हे तउन ला मांग ले। लड़की ह किहिस भगवान मोर ससुरे मइके दूनो ठौर म अनधन के भंडार भरे हे। मोला कुछु बात के दुख नइहे, मैंहा काय वरदान मांगहू। मोला कुछ वरदान नइ लागे। लड़की के बात ला सुनके देवता ह कुछ वरदान मांगना पड़हीच कहिके जिद करे लागिस। आखरी म लड़की किहिस भगवान मोला वरदान देना हे तब अतेक वरदान देव मैं हा ये दुनिया मं आवत जावत जीव ला देंखव? देवता किहिस- बेटी अइसन अलकरहा वरदान झन मांग, दुनिया मं आवत-जावत जीव ला कोन्हो नई देख सके अउ कुछु दूसर वरदान मांग ले। अब लड़की अपन जिद मं अड़ गिस। मजबूर होके देवता किहिस ये वरदान मैं देबर देहूं फेर येला कोन्हो ला बताबे नहीं। लड़की के मनवांछित वरदान दे के देवता अछप होगे। अपन मन मुताबिक वरदान पाके लड़की बहुत खुस होगे।
कुछ दिन बाद लड़की ह मइके ले विदा पाके अपन ससुराल चल दिस। लड़की के सास-ससुर निचट कंतरी रहय। दान-पुन, भक्ति-भाव, पूजा-पाठ, कुछ नइ जाने। घर मं आय मंगल जोगी ला मार गारी दे के भगा देवयं। ससुराल के रंग-ढंग ला देखके लड़की बहुत दुखी रहय। सास-ससुर अउ पति के नजर बचाके दान धरम, पूजा पाठ करे। असइने-अइसने बहुत दिन बीतगे। एक दिन लड़की के सास-ससुर मरगे उखर जीव ला यमराज मारत-पीटत लेगिस। उंकर जीव के दशा ल देखके लडक़ी ला हांसी आगे। लडक़ी ला हांसत देख ओखर पति भड़कगे अउ हांसे के कारण पूछिस, लड़की बात ला टाल दिस। कुछ दिन बाद उही गांव के एक झन धरमी चोला घसिया मरगे। घसिया के जीव ला भगवान बढिया विमान म बइठार के सम्मान से लेगिस। घसिया के जीव के दशा देखके लड़की सोचिस हे भगवान मोर जीव ला अइसने रथ मं बइठार के लेगबे। अइसने सोंचत-सोंचत लड़की रो डारिस। लड़की अउ घसिया के अवैध संबंध होय के शंका करके लड़का अपन बाई ला मार-पीट के घेरी-बेरी रोय के कारण पूछिस। लड़की बताबे नइ करिस। लड़का पंचायत सकेल डारिस। पंचायत वाला मन लड़की ला पूछिन तब लड़की सब ला बता दिस अउ देवता के कहे मुताबिक प्राण ल त्याग दिस। लड़की के जीव ला भगवान विमान म बइठार के सम्मान के संग लेगिस। लड़का ला अपन गलती बर बहुत पछतावा होईस।
लड़का रो-रो के अपन बाई के मौत माटी करिस। अपन घर के सब धन दौलत ला अपन मितान ला सौंप के घर ले निकलगे। लड़का येती ओती भटकत-भटकत एक गांव मं पहुंचगे। गांव मं एक बनिया रहय लड़का बनिया घर नौकर लगगे। बनिया के दू झन बेटी भर रहय बेटा नइ रहय। बनिया उही लड़का ला अपन बेटा समझे अउ लड़की मन भाई। लड़का बनिया घर बढ़िया खावत कमावत रहय। बनिया व्यापारी आदमी वोहा अपन नौकर लड़का ला घला व्यापार करे के नियम धियम बताके वोला पक्का व्यापारी बना दिस। अब लड़का बजार-बजार घूम के जीरा, धनिया बेंचे। संझाती सब पइसा ला लाके बनिया ला दे दे। अइसने-अइसने समय कटत रहय। एक दिन बनिया किहिस- बेटा आज जल्दी जा के बाजार ले जल्दी लहुट जबे दिन बुड़े के पहिली घर आ जबे। लड़का हव कहिके गाड़ा मं जीरा, धनिया जोर के बाजार जाय बर निकलगे।
बजार मं पहुंच के लड़का दिन भर जीरा-धनिया बेचिस वो दिन बिक्री बट्टा बहुत बढ़िया होइस। आखरी म थोड़ा बहुत बांचे समान ला धरके घर आय बर बाजार ले निकलगे। गाड़ा ठउका नदिया खड़ म पहुंचिस अउ दिन बुड़गे। लड़का थकगे रहय, बनिया के बताय बात ला लड़का भुलागे अउ नदिया खड़ के एक पेड़ खाल्हे मं रात बसर करे बर रूकगे। भोजन बना के खा-पी के लड़का पेड़ खाल्हे म जठना जठाके सुतगे। नदिया खड़ म मसान घाट रहय अधरतिया होइस तहन मसान घाट के भूत-प्रेत मन निकल के पेड़ खाल्हे सुते लड़का तीर आगे। गाड़ा म माढे बोरा मन ला खोल के देखिन। जीरा, धनिया महर-महर ममहावत रहय। भूत-प्रेत मन बोरा मं सोना-चांदी भरके गाड़ा मं मढ़ा दिन अउ अछप होगे।
बिहनिया लड़का उठिस। नदिया म नहा धो के खाना बनाके खइस पिस अउ गाड़ा फांद के घर के रस्ता धरिस। बेरा चढ़ती म लड़का अपन घर पहुंचिस घर के सब मनखे लड़का के अगोरा करत रहयं। लड़का अइस तहन बनिया बहुत खुस होगे। बनिया के बेटी मन घला अपन भाई ल देख के खुश होईन। लड़का गाड़ा मं माढ़े बोरा मन ला उतार के भीतरी म लेगिस। उतारे के बेरा बोरा मन गजब गरु लागिस। लड़का सोंचिस रे मैंहा तो बोरा म जीरा धनिया धरे रहेंव, जीरा धनिया अतका गरु नइ रहय। लड़का ये बात ला बनिया ला बतइस। बनिया बोरा ला खोल के देखिस तब आंखी चौंधियागे। बोरा म सोना-चांदी भरे रहय।
बनिया लड़का ल पूछिस बेटा जीरा-धनिया के बोरा म सोन-चांदी कहां ले आगे। पिताजी मैं हा तो कुछु नई जानव, काली घर आवत रहेंव, सांझ होगे रिहिस तिही पाय के नदिया खड़ के पेड़ खाल्हे रतिहा बसर करके बिहनिया ले घर आवत हव अउ बोरा म सोना-चांदी ला कोन भरिस तउन ला। काय करना हे हमन ला तो सोना-चांदी मिलगे कहिके बनिया सब सोना-चांदी ला अपन तिजोरी मं भर दिस। अइसने कुछ दिन बीतगे। एक दिन लड़का फेर बाजार गिस अउ संझाती नदिया खड़ के उही पेड़ के खाल्हे मं रुकगे। बना-खा के लड़का सुतगे। अधरतिहा नदिया ले जल देवी मैया निकल के लड़का तीर पहुंच के वो ला उठाइस। लड़का अपन आघू मं सोला श्रृंगार करे सुन्दर नारी ल देखके डेर्रागे। जल देवती मैया अपन परिचय दे के किहिस- बेटा तैंहा डर्रा झन मैं हा जल देवती मैया आवं तोर मदद करे बर आय हंव। तैंहा ये ठौर मं काबर सुते हस। अरे ये तो श्मशानघाट आय इहां भारी भूत-प्रेत के डेरा हावे। भूत-प्रेत मन कोन्हो तोला सुते देखही तब आके तोला मार डारही। तैं हा अभी गाड़ा फांद के अपन घर जा। रस्ता म कोन्हो परकार के भय-डर झन करबे। मैंहा तोला घर पहुंचाय म मदद करहूं, मोर डहर ले ये दे एक ठन लुगरा ले जा, ये लुगरा ला जल देवती मैय्या के चिनहा समझके अपन घर ले जा कहिके जल देवती मैय्या एक सुन्दर लुगरा ला लड़का ला दे दिस। जल देवती मैया के बात मान के लड़का तुरते गाड़ा फांद के अपन गांव के रस्ता मं आघू बढ़गे। रात भर गाड़ा खेदिस अउ बिहनिया ले घर पहुंचगे।
घर म जाके नहा धोके खइस-पिइस अउ घर के सब मनखे ला रतिहा घटे घटना ला बता दिस। सुनके सब दंग रहिगे। लड़का जलदेवती मैय्या के दे लुगरा ला बनिया के बड़े बेटी ला दे दिस। लुगरा के सुन्दरता देख के दोनों बहिनी मोहागे। अब बड़े लड़की लुगरा ला अपन पहिनहू कहय अउ छोटे अपन पहिनहू कहय। लुगरा के नांव ले के दूनो बहिनी झगरा होवयं। झगरा ला देख बनिया, लड़का ला किहिस बेटा- ये लुगरा बर तो तोर दूनो बहिनी मनमाने झगरा होवथें तेखर ले तैं हा एक काम कर एक ठन अइसने लुगरा अउ लान दे। सुनके लड़का सोच म पड़गे कि अइसने लुगरा कहां ले लाववं। ये लुगरा ला तो मोला जलदेवती मैय्या दे रिहिस हे। कुछ दिन बाद जब लड़का फेर बाजार गिस तब लहुटती नदिया खड़ के उही मेर के खाल्हे रात रुकगे। अधरतिहा फेर जलदेवती मैय्या परगट होके लड़का ला किहिस- बेटा तैं हा पहिली एखर रात रूके रहे तब मैंहा तोला चेताय रहेंव कि इहां रात झन रूके कर ये जगह म भूत-प्रेत रहिथे फेर तैंहा नइ माने अउ फेर इही जगह रात रहिगे। लड़का दूनो हाथ ला जोड़ के सब बात ला बता के पहिली लुगरा के जोड़ी लुगरा मांगिस। लड़का के मांग ला सुन के जल देवती किहिस, बेटा वो लुगरा के जोड़ी मैंहा कहां ले लाववं। वोला तो मैंहा मइके गे रहेंव तब बैकुंठ म भाई मन मोला दे रिहिस। मोर संग बैकुंठ जाबे। तब लुगरा के जोड़ी भले मिल जही। लड़का जलदेवती मैय्या संग बैकुंठ जाय बर तैयार होगे। जलदेवती मैय्या अपन विमान म बइठार के लड़का ला बैकुंठ लेग गे। पहिली लड़का ला नरक घुमाइस।
नरक मं सब जीव अपन-अपन कर्मफल भोगत रहयं। नरक के बाद जलदेवती मैय्या लड़का ला सरग देखाइस। सरग म सब धरमात्मा जीव मन सुख भोगत रहयं। लड़का के घरवाली घला सरग मं राज करत रहय। लड़का अपन घरवाली ला चिन्ह डारिस अउ लड़की घला अपन पति ला पहिचान डारिस। लड़का देखिस जउन लुगरा ला जलदेवती मैय्या वोला दे रहय तउन लुगरा ला वोकर घरवाली पहिरे रहय। लड़का ह जलदेवती मैय्या ला सब बात ला बता दिस। जलदेवती मैय्या सब देवता मन ले अरजी बिनती करके लड़की-लड़का ला अपन विमान म बइठार के जल देवती मैय्या फेर दुनिया म आगे। अउ उही रूख खाल्हे दूनो झन ला छोड़ के जलदेवती मैय्या अछप होके नदिया के पानी म समागे। अब दूनो जुग-जोडी घोड़ा म सवार होके बनिया घर आगे। लड़का संग नवा नेवन्नीन लड़की देखके बनिया के पूरा परिवार अकबकागे अउ संसो मं पड़गे। सब ला संशो म पड़े देख के लड़का सब बात ला साफ-साफ बता दिस। बनिया परिवार के मंशा पाप कटगे। अब लड़का बनिया घर ले नौकरी छोड़ के अपन राज जाय के आज्ञा मांगिस। बनिया बाजा-गाजा संग लड़की-लड़का ला अपन घर ले बिदा करिस।
लड़की लड़का दूनो अब अपन राज म अपन गांव पहुंचगे। मरे लड़की ला जियत देख गांव वाला मन दंग रहिगे। मरे लड़की जीगे कहिके राजभर हल्ला होगे। लड़की-लड़का ला देखे बर राज भर के मनखे सकलागें। लड़का सब झन ला अपन राम कहानी सुना दिस। सच्चाई जान के सब खुस होगें। बाजा-गाजा संग नाचत-गावत, जलदेवती मैय्या के जय बोलावत गांव वाला मन लड़की, लड़का ला परघा के ओखर घर पहुंचादिस। लड़का के मितान फेर घर के ताला चाबी सबला लड़का ला सौंप दिस। लड़की लड़का सुन्दर मजा के खइन कमइन राज करिन।
वीरेन्द्र सरल
बोड़रा मगरलोड
भोथीडीह, धमतरी


text:
कहानी : कलम
दू झिन संगवारी रिहीन। अब्बड़ पढ़हे लिखे रिहीन। अलग अलग सहर म रहय फेर एके परकार के बूता करय। दूनों संगवारी एक ले बड़के एक कहिनी कंथली बियंग कबिता लिखय, कतको परकार के अखबार अऊ पतरिका म छपय। हरेक मंच म जावय। फेर दूनों के रहन सहन म धीरे धीरे अनतर बाढ़त रिहीस। एक झिन अबड़ परसिद्ध अऊ पइसा वाला होगिस, ओकर करा गाड़ी बंगला अऊ सरकारी पद होगे। दूसर ल परसिद्धि मिलना तो दूर, अभू घला गोदरी ओढ़इया, चटनी बासी खवइया अऊ फूटहा खपरा के घर ल टपर टपर के रहवइया रिहीस। ताना मार मार के, ओकर सुआरी, ओकर देहें ला अधिया डरे रहय। ओहा खिसियाये के कनहो बेरा के ताकेच म दिखय। लइकामन अपन ददा के कमजोरी के तलास करे लगीन।
अमीरहा संगवारी के गुन के पता लगईन। पता चलीस के ओहा कलम के दुकान चलाथे, तभे अतेक अमीरी के सुख भोगथे। लइकामन पूरा बात ल समझिन निही। बैंक ले करजा लेके अपन ददा बर, कलम के दुकान खोल डरीन। करजा के बियाज अऊ दुकान के किराया पटाये के लइक कमा नी सकीन। भट्ठा बइठगे, करजा म टोंटा बुड़गे। फेर सुरता अइस अमीरहा कका के। एक झिन बतइस के, फकत कलम के दुकान खोले ले कनहो अमीर नी बन सकय जी …….। कतको झिन ले चिन पहिचान बनाये बर परथे ……। लइकामन बिगन बात समझे, फेर वापिस लहुंटगे। ये दारी कतको चिन पहिचान बनाये बर धर लीन। गांव गांव म साहित के अलख जगाके अपन ददा के पहिचान बनाये लगीन। अभू कलम के संग म कापी किताब, अऊ सरी इसटेसनरी समान बेचें लगीन। कतको दिन नहाकगे, फेर वाह रे गरीबी……. ओकर घर ल मंगर कस लीलत रहय। ददा ये दारी असकटागे, लइकामन उपर पुलिसवाला कस खिसियागे। पुरखा मनके बांचे खोंचे सबो चीज बस बेंचागे।
कलम बलदगे। अभू ओकर ढोंग के कलम म, बेईमानी के सियाही हमागे। मिठलबरा के जीभ, धोखा के नीब पहिरे कलम के रेंगना ला कोन मनखे नी देखना चाहे। अभू कपट के ढक्कन म सब तोपागे। अब ओकर कलम, जगा जगा बेंचाये लगीस। ओकर किसमत चमकगे। सहर के बड़ नामी मनखे बनगे। बड़े बड़े आयोजन, ओकर नाव अऊ फोटू बिगन, नी होय धरीस। देस के खियाती पराप्त साहितकार बनगे। बड़े जिनीस पुरसकार, पद पदवी के भागी बनगे ...........।
हरिशंकर गजानंद देवांगन, छुरा


text:
का गांव का सहर सबो कोति पिवरी के कहर ले लोगन थर्राय हाबे। जानकार मन के मुताबिक पिवरी(पीलिया)ह खराब खाना अउ पानी ले होथे। अबही जेन कोति ले पिवरी सचरे के जादा आरो मिलत हे वोहे बड़का-बड़का सहर के कालोनी अउ बस्ती। ये उही पारा बस्ती आए जिहा के लोगन मन राजधानी के निगम के पानी ले अपन निसतारी करथे। इहां के लोगन मन हरके बछर सरकार ल निसतारी के मोल तको चुकोथे माने सरकार ल जल-मल कर देथे। अब प्रसासन के ये कहना कि लोगन मन जतर-कतर खावत पियत रिथे तेन पाए के पिवरी होय हाबे, अइसन कहइया मन ल सोचना चाही के वो बपरा मन कहां के पानी ले निसतारी करत हाबे। निगम के पानी ल सरी जनता बऊरत हाबे। अउ घर के आगू-पाछू ले बोहइया नाली के सफई के जुमेदारी तको निगम हे हावय। आखिर कोन बात के टेक्स लेथे सरकार?
01 anjore
जानकार मन के मुताबिक पिवरी ह खराब खान-पान ले सचरइया रोग आए। येकर जानबा मानुख ल 15-20 दिन म होथे। भूख नइ लागे, भात-बासी म रूवाप नइ राहय। उल्टी, मुड़ पीरा, कमजोरी आ जथे। कोथा-कोथा पीराथे अउ आंखी के संगे-संग देह ह पिवरा दिखथे। पिवरी के जानबा होय के बाद तुरते अस्पताल म इलाज कराना चाही। कतकोन मन गांवखरा दवई तको करथे।sangvari man ANJORE e paper ---- ade link le parhe..
गांवखरा दवई के उपर लोगन के विसवास ये पाए के हाबे कि आगू के समे म डाक्टर नइ रेहे ले इही गांवखरा दवई खाए ले पिवरी उड़ा जावत रिहिस। गांवखरा दवई बने काट नइ करे अइसे बात नइहे, बात समे के हाबे। अब जगा-जगा अस्पताल हे। गरीब मन बर खैराती अउ रूपिया वाला मन के परावेट अस्पताल। गांवखरा दवई के जानकार मन सिरागे हाबे अऊ लूट-खरोट वाला मन दुकान खोले बइठे हाबे। जीव बचाय बर तो सरी उदिम होथे, रोग लगे हाबे तव काट तो खोजे बर परही। फेर सियानी इही किथे रोग के कारन ल आगू काटे जाए।
जीलेवा पिवरी के सचरई ल देख के अब डाक्टरो मन काहत हावय कि खान-पान म बने जिकर करके धियान धरव। बात सिरतोन तको हे काबर कि जिनगी अमोल हे अउ हमर जीव बर हमी ल संसो करे बर परही। अब प्रसासन-सासन के गतर ल देखत इही सोला बात आए कि साव चेत करे ले ही देह बने रिही।
मंत्री-संत्री मन जेन कोति ले पिवरी के आरो पाथे तेने कोति राजनीति के रोटी सेके बर मसक देथे। होना जाना कुछू नही बड़े-बड़े भासन देके आ जथे। एक दूसर के मुड़ी म दोस ल थोपत रिथे। बिमरहा मन दुख भोगत अस्पताल म परे हाबे। घरवाला मन संसो फिकर म झुंझवाए रिथे। अऊ ये कोति अफसर, नेता सेखियावत जांच ऊपर जांच, धरना परदसन अउ कार्यवाही करे के ढोंग सुरू कर देथे।
सोचे के बात आय कि जेकर बुता हे सबर दिन पानी अउ नाली के जांच करे के वोमन अब जांचत हाबे। बीमारी सचरे के आगू कहां गे रिहिस हाबे। बीमारी सचरे के बाद सिविर लगा के जगा-जगा पानी के जांच के करना, लोगन मन के डाक्टरी जांच करवाना। पियास लागे के बाद कुआं कोड़ई ह पढ़े-लिखे अउ जुमेदार मनखे मन के काम नोहे। प्रसासन करा सबो सुविधा हाबे रोज पानी के जांच कर सकत हे, नाली के सफाई कर सकत हे अउ सबले बड़े बात उही मन काहत हे कि खराब खाना नइ खाना चाही तव जगा-जगा म खुले खाए-पिये के जिनिस के दुकान के जांच होना चाही। साल भर के टेक्स झोके हव तो साल भर ये बुता काबर नी होवे। जागरूक जनता ह समय म सरकार ल टेक्स चुहाय हाबे। तव का पिवरी ले मरइया जनता ल सरकार कोति ले ये बीमारी इनाम समझे जाए, आखिर जनता के मउत के जुमेदार कोन हे?
01 anjore


text:
सरकार ह का सोच रखथे छत्तीसगढ़िया खातिर ये बात के पै इही मेर उभरथे के जतेक भी बड़का नेता-अभिनेता बीच सभा म आथे तव सबोच ह एकेच भाखा बोलथे छत्तीसगढ़िया सबले बढ़िया का हमर बढ़िया हाबे तेन ला सबो जानत हाबे। हमर काही मूड़ी-पूछी ल नइ जाने तेनो मन किथे छत्तीसगढ़िया सबले बढ़िया। छत्तीसगढ़ के किसान अउ ओकर खेती के दुर्दसा अउ घड़ी-घड़ी महतारी भाखा के अपमान ल देखके अबतो छत्तीसगढ़िया सबले बढ़िया के नारा ह गारी दे बरोबर लागथे।
राज के नेता-अभिनेता मनके बात ल तो छोड़ आन राज के नेता-अभिनेता मन तको जान डारे हाबे के छत्तीसगढ़ म जाके 'छत्तीसगढ़िया सबले बढ़िया' किबे तहान उहां के लोगन मन गदगदा के ताली पिटथे। जेन आथे तेने हा भइगे 'छत्तीसगढ़िया सबले बढ़िया-छत्तीसगढ़िया सबले बढ़िया' का-का बढ़िया हाबे छत्तीसगढ़िया के किके सवाल कोनो ले करबे त एकेच जवाब आथे के छत्तीसगढ़िया मन बड़ सिधवा होथे। माने हमन सिधवा हाबन तेकर सेती कोनो भी 'छत्तीसगढ़िया सबले बढ़िया' कइके अपन बुता बना लेथे। दूसर ल काए दोस देबे हमरे भाई-बंद मन पहिली हमर बुता बना देथे अउ बाद म परोसी ल तको लानथे।
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।


text:
आगू दुख सहिले
सियान मन के सीख ला माने मा ही भलाई हे। तइहा के सियान मन कहय-बेटा! आगू दुख सहिले रे! पाछू सुख करबे। फेर संगवारी हो हमन उखर बात ला नइ मानन। जम्मो मनखे मन पहिली सुख पाए के मन रखथे। उमन के सोच अइसे रहिथे के बाद मा दुख ला तो भोगने हावय एखर सेती पहिली सुख पा लेथन।
संगवारी हो सुख अउ दुख के सीधा संबंध हावै बने अउ बिगडे करम से। गीता मा भगवान हर कहे हावय के मैं हर ए दुनिया मा कोनो ला सुख अउ दुख नइ देवेॅव। ए दुनिया के जम्मो मनखे मन जइसे करम करथें वइसने फल घलाव पाथें। बने करम के बने फल याने सुख अउ बिगडे करम के बिगडे फल याने दुख। संगवारी हो बने करम ओला कहे जाथे जेखर पाछू मा हमर विचार बने होवय अउ बने विचार रखके हमन कोनो काम ला करथन तब हमला वो काम मा जरूर सफलता अउ सुख दूनो मिलथे फेर कहॅू हमन बुरा विचार रखके कोनो काम ला करथन तब तो वो काम मा हमला सफलता भले मिल जाय फेर सुख नइ मिलय अउ हमला वो काम के बदला मा दुख भोगे बर परथे।
संगवारी हो पढइया लइकन मन अपन पढाई के करत ले कतका दुख उठाथें। जम्मो सुख.सुविधा ला तज के उमन साल भर पढाई करथें तब जाके बने नंबर लेके पास होथें अउ जउन लइकन मन साल भर पढई.लिखई नइ करके दिन भर खेल.कूद मा लगे रहिथें उमनला रिजल्ट निकले के दिन मा रोए बर परथे। जउन लइकन मन अपन समय ला पढई.लिखई मा बिताथें उमन अपन जिनगी के नींव ला मजबूत कर लेथें अउ अडबड जल्दि अपन पाॅव मा खडे होके दुसरो के सहारा बन जाथें फेर जउन मन लइकइ उमर मा अपन समय ला बरबाद करथें उमन ला बडे होके घलाव दूसर के मुॅह ताके बर परथे। संगवारी हो लइकइ उमर मा घलाव समझदारी देखना मामुली बात नोहै। अइसन लइकन मन नींेव के इंZटा बरोबर होथें जउन मन दुख सहे बर अपन आप ला खुसी.खुसी तियार कर लेथें। जइसे.जइसे लइकन मन बडे होवत जाथें दाई.ददा मन सियान होवत जाथें। संगवारी हो जवान लइकन मन ला सियानी अवस्था मा दाई.ददा मन बोझा बरोबर लागे लगथे फेर जउन लइकन मन अपन सारी सुख.सुविधा ला तियाग के अपन दाई.ददा के सेवा करथें उमन के बुढापा हर घलाव सुख से बीतथे काबर के उमन अपन जवानी के दिन ला घलाव दाई.ददा के सेवा मा लगाथें। घूमे.फिरे बर तो सरी जिनगी कम हो जाथे। अइसन लइकन मन अपन बुढापा के ईमारत ला घलाव मजबूत बना लेथें। फेर संगवारी हो जेखर बुढापा हर सुख मा बीतगे उमन तो जीते. जियत सरग पहुच जाथें।
संगवारी हो ए दुनिया हर भूल.भुलैया कस हावय। इंहा के सुख हर हमन ला रस्ता ले भटकाए के काम करथे। जउन मनखे मन इंखर भरम मा नइ परके दुख सहिथे उही मनखे मन सुख पाथे अउ जउन मनखे मन सुख के पाछू मा दउडथे उही मनखे मन अडबड दुख पाथे। एखरे सेती तो सियान मन कहिथे- बेटा! आगू दुख सहिले रे! पाछू सुख करबे। तभे तो सियान मन के सीख ला गठिया के धरे मा ही भलाई हावै। सियान मन के सीख ला माने मा ही भलाई हावै। संगवारी हो तइहा के एक ठन गीत हवै-
आ….. ई……..
बासी देना दाई……
बासी देबे कब ?
बेटा! पढके आबे तब।
भूख लगे हे मोला दाई,
अब तैं बासी देना ओ।
पढे लिखे बर जाथन दाई,
छुट्टी होथे अबेरहा ओ।
अतेक आदर ला करथन दाई,
तभो ले गलती हा आथे ओ।
तब तो गुरूजी हा रिस कर.करके,
तीन.चार छडी जमाथे ओ।
सुसक.सुसक के रोथन दाई,
अतेक आदर ला करथन दाई,
तभो ले गलती हा आथे ओ।
अभी के दुख ला सहिले रे बेटा!
पाछू सुख तैं पाबे रे।
कई हजार के तनखा पइबे,
माई.पिला ला पोसिबे रे………..
रश्मि रामेश्वर गुप्ता